मनोवैज्ञानिक जेहाद की साजिश – Anjoria\nमनोवैज्ञानिक जेहाद की साजिश\nAug 20, 2012 असम दंगा, पाण्डेय हरिराम\nउत्तर-पूर्व के लोग लगातार दक्खिन भारत से भागत जात बा आ महाराष्ट्रो में बहुते तनाव बन गइल बा. ई सब देख सुन के देश भर के सही सोच वाला लोग परेशान बा अनेसा से बाकिर आम आदमी लाचार बा. देखत बानी जा कि पिछला 20 मई से इंटरनेट, सोशल मीडियन आ मोबाइल फोन अउर आई पैड के जरिये लुकाछिपी जिहाद चलत बा. एकर शुरुआत म्यांमार के राखिने प्रांत से भइल जहाँ बौद्धन आ राहिंगा मुसलमानन का बीच झगड़ा का बाद दुनु तरफ के नाहियो त अस्सी लोग मरा गइल.\nरोहिंगा मुसलमानन के म्यांमार बंगलादेशी घुसपैठिया मानेला. एह झगड़ा का बाद बहुते लोग ओह इलाका के छोड़ के चल दिहल. बहुते बड़हन पैमाना पर भितरी विस्थापन भइल. आ तबहिए से भारत, बंगलादेश आ म्यांमार के कुछ अनचिन्हार कट्टरपंथी तत्व इंटरनेट आ सोशल मीडिया के जरिये म्यांमार सरकार के बदनाम कइल शुरू कर दिहलें आ मुसलमान समाज एकजुटता देखावे लागल. म्यांमार के प्रेजिडंट सीन थीन ओ आई सी के प्रतिनिधिमंडल से बतवलें कि कइसे सोशल मीडिया आ इंटरनेट के जरिये झूठ तस्वीरन आ मनगढ़ंत खबरन का आधार पर सरकार के बदनाम कइल जात बा.\nदरअसल ई अफवाह खाली म्यांमारे के अस्थिर करे के साजिश ना ह, बंगलादेश के शेख हसीना सरकारो के हिलावे के षड्यंत्र ह. काहे कि हसीना सरकार रोहिंगा लोगन के बंगलादेश में घुसे पर रोक लगा दिहले बिया. साथ ही साथ ई षडयंत्र भारतो में मनमुटाव पसरावे के कोशिश बा. एहसे दुतरफा काम कइल जात बा. अगर हसीना सरकार कमजोर होखत बिया त जेहादी ताकतवर बनीहें आ भारत पर दबाव बना सकीहें. साथ ही भारतो अपना बवाल में अझुरा जाई. कुछ मुस्लिम कट्टरपंथी ताकत आ समूह बाड़ी सँ जे रोहिंगा मुसलमानन पर जुल्मोसितम के बनावटी आ झूठ तस्वीर अउर ब्यौरा फइलावत बाड़ी सँ. एह तस्वीर आ ब्यौरन से मुसलमानन के मन तीत होखत बा आ ओह लोग में खीस उपजे लागत बा. असम में भड़कल हिंसा के विरोध में पिछला5अगस्त का दिने मुम्बई आजाद मैदान में भइल सभा के बाद के बवाल एही खीस के उपज रहल. सोशल मीडिया पर डालल तस्वीर आ झूठ ब्योरा से खिसियाइल लोग अपना मुस्लिम नेता लोग के भड़काऊ भाषण से अउरी पनपना गइल. भीड़ पुलिस पर हमला कइलसि, महिलो पुलिस पर हमला भइल, एगो सैनिक स्मारक तूड़ दिहल गइल आ मीडिया के लोग पिटाइल. मीडिया के लोग एह ला पिटाइल कि ऊ लोग सही बात नइखे बतावत. असल में त ओह भीड़ के अचेतन सोशल मीडिया पर डालल तस्वीर आ कहानियने के साँच मानत रहुवे. एहीसे ऊ लोग मीडिया के ब्यौरा के गलत मानत बा आ मीडिया पर खिसियाइळ बा. अनेके मुस्लिम नेता मुम्बई उपद्रव के निंदा कइले बाड़ें.\nमुम्बई के बाद कट्टरपंथी दक्खिन भारत में आपन साजिश शुरू कर दिहलें. दक्खिन भारत में पूर्वोत्तर के बहुते लोग या पढ़ाई करत बा या काम काज. एहिजा ई अफवाह फैलावल गइल कि भारत सरकार चूंकि असम में रहत बंगलादेशियन के नागरिकता नइखे देर त एह इलाका में पूर्वोत्तर के लोगो के ना रहे दिहल जाई.\nएहिजा गौर करे वाली बात बा कि ई मनोवैज्ञानिक जेहाद मजहब आधारित ना हो के इलाकाई आधार पर बा. जे लोग दक्खिन भारत भा मुम्बई-पुणे से भागत बा ओहमें सभे हिन्दूए ना ह, ईसाईओ लोग बा. अब ई लोग जब भाग के अपना विपदगाथा के साथ पूर्वोत्तर चहुँपी त साम्प्रदायिक तनाव के एगो नया लहर शुरू हो जाई. आजादी के बाद से उत्तर-पूरब के लोग आ भारत के शेष आबादी के मन में एगो खास तरह के मनभेद रहल बा जवना चलते तरह तरह के बगावत होत आइल बा. पिछला दस साल में ई बगावत के आग धीरे धीरे मेहराएल लागल रहे. पूर्वोत्तर के नवहियन के एगो बड़हन संख्या अपना के बाकी भारत से जोड़े लागल रहे जवना से बागियन के मिले वाला नवहियन के गिनिती घट गइल आ दोसरा तरफ ऊ लोग देश के दोसरा हिस्सा में जाए लागल. अब एह नया मनोवैज्ञानिक जेहाद से अनेसा बा कि कहीं फेरू से ऊ मनभेद वापिस मत लवटि आवे आ पूर्वोत्तर आ शेष भारत का बीच एगो बड़ आ चाकर खाई बन जाव. दुर्भाग्यवश हमनी के सुरक्षा एजेंसी सब एह मनोवैज्ञानिक जेहाद के समय पर अंदाजा ना लगा पवली सँ आ अबहियों दोषियन के खोह के बेकाम करे के कोशिश होत लउकत नइखे. जे लोग एह जंग के पसरावत बा ओहनी के जल्दि से जल्दि नेस्तनाबूद कइल चाहीं आ साथही भागत लोग का बीच सुरक्षा के भरोसा बनावल जाहीं ना त आवे वाला दिन बहुते खतरनाक परिणाम ले आई.\nराजनीतिक गोलन का बीच एकजुटता के जरूरत\nअसम के कोकराझाड़ में रहवासियन आ घुसपैठियन के झगड़ा के कुछ मतलबी फिराक ओकरा के मुसलमानन का खिलाफ हिंसा के नाम दे दिहलें आ अफवाहन के चिंगारी छोड़ दिहलें जवन दावानल बन गइल बा. ई अफवाह बम सुनियोजित अंतरराष्ट्रीय साजिश के हिस्सा ह. जवना तरह से एह साजिश के अंजाम दिहल गइल ओहसे सुरक्षा एंजेसी सकता में पड़ल बाड़ी सँ. आई बी के वरिष्ठ अधिकारी एह तरह के अभियान के बेहद खतरनाक बतावत बाड़ें. ओह लोग के कहना बा कि सोशल मीडिया के जरिए चलावल जात एह मुहिम के मकसद देश के मुसलमानन के खोंचियावल बा. एकरा पीछे लश्कर-ए-तायबा अउर आईएसआई के हाथ ना. सूत्र बतावत बाड़ें कि पिछला चार साल में लश्कर देश में अइसन जमात बना दिहले बावे जे हमेशा कुछऊ कर गुजरे के तइयार बाड़ें. एह आतंकवादी संगठनन ला खुलेआम काम करे वाला लाखों लोग हाजिर बा जवना में कुछ जनप्रतिनिधिओ शामिल बाड़ें.\nएह बवाल में सोशल मीडिया के बहुते खराब भूमिका रहल बा. कुछ मतलबी लोग असम दंगा के एगो बड़हन सांप्रदायिक तनाव बनावे के कोशिश में लागल बाड़ें. बंगलोर से भागत लोग के कहना रहल कि उनुका एकर भरोसा नइखे कि वक्त पर केहु ओह लोग के मदद ला आगे आई.\nबहुलतावादी संस्कृति में भरोसा राखे वाला लोकतांत्रिक समाज खातिर एहसे बेसी शर्मिंदगी के बात अउर का हो सकेला ? एहसे जरूरी बा कि जबले हालात पर काबू नइखे मिल जात तबले देश भर के पुलिस आ खुफिया एजेंसी बेहद सतर्क रहऽ सँ. राजनीतिको गोल ला जरूरी बा कि ऊ मुसलमान नेता लोग का संपर्क में रहस आ हालात सुधारे में उनकर मदद लेसु. ओज लोग के बतावल जाव कि असम आ दोसरा जगहन पर सरकार कवनो कदम उठावत बिया आ एकर राजनीतिक लाभ ना उठावल जाए. अगर कवनो मुस्लिम नेता एह सलाह के ना माने त पुलिस ओकरा पर कानूनी कार्रवाई जरूर करे आ बाकी राजनीतिक नेतृत्व एहमें दखल मत देव.\nइहे ना सगरी राजनीतिक गोल एक जुट होके एह अफवाह के रोकसु आ देशवासियन में कानून में भरोसा पैदा करे के कोशिश करसु.\n(20 अगस्त 2012)\nकोयला त कोयले ह…


ठेंठ भोजपुरी अन्दाज में शुरू भइल भोजपुरी खोज डॉट कॉम – Bhojpurikhoj.Com\nठेंठ भोजपुरी अन्दाज में शुरू भइल भोजपुरी खोज डॉट कॉम\nभोजपुरी के पहिली न्यूज़ पोर्टल भोजपुरी खोज डॉट कॉम आज से ठेठ भोजपुरी अंदाज मे लॉंच हो गइल.वेबसाइट के शुरुआत वेबसाइट के संपादक आज पटना में कइलें, शुरुआत के साथे भोजपुरी खोज डॉट कॉम आपन बेहतरीन टीम के साथे काम भी करे शुरू कर दिहलसि.\nभोजपुरी खोज डॉट कॉम के शुरुआत सन 2008 में ब्लॉग के रूप में शुरू भइल रहे लेकिन अँजोरिया के माध्यम से डोमेन बुक भइल और 2010 से पोर्टल लगातार सेवा दे रहल बा. भोजपुरी खोज डॉट कॉम के शुरुआत अइसन समय भइल रहल जेवना समय इंटरनेट पर भोजपुरी के गिनल चुनल वेबसाईट मौजूद रहलिन स.\nभोजपुरी खोज डॉट कॉम भोजपुरी के पहिली समाचार वेबसाइट ह. भोजपुरी खोज के शुरुआत रुड़की में इंजीनियरिंग के छात्र मुकेश यादव सन 2010 में कइलन.\nभोजपुरी खोज के नया दौर?\nभोजपुरी खोज डॉट कॉम फिलहाल भोजपुरी खोज डॉट कॉम के माध्यम से भोजपुरी में समाचार उपलब्ध कराइ,लेकिन भोजपुरी खोज और भी माध्यम पर उपलब्ध रही.\nएंडॉयड एप्स के माध्यम से भोजपुरी खोज आप लोग तक आसानी से पहुँच बनाई. भोजपुरी खोज के अनुभवी टीम गाना भोजपुरी एप लांच भी कइलसि जेकरा माध्यम से आप अपना फोन पर नवका भोजपुरी गाना,साहित्य, बिरहा तक भी सुनल जा सकेला. एप गूगल प्ले स्टोर से डाउनलोड कइल जा सकेला।\nभोजपुरी खोज इंटरनेट पर भोजपुरी आ भोजपुरी साहित्य के उपलब्धता के खातिर हर संभव रिसर्च करी, आवे वाला अगिला दिन में भोजपुरी के पहिली शोशल नेटवर्किंग वेबसाइट के भी शुरुआत कइल जाए जेवना पर फिलहाल काम चल रहल बा.\nभोजपुरी खोज डॉट कॉम ईमेल सेवा से लेके सर्च प्रोजेक्ट, संगीत, वीडियो वेबसाइट तक के सेवा भी आप लोग के उपलब्ध कराइ। जल्द ही भोजपुरी खोज डॉट कॉम पर आप आपन ब्लॉग भी शुरू कर पाइब।\nगूगल की तरह ही भोजपुरी खोज डॉट कॉम आप लोगन के हर सेवा देबे के कोशिश करी.\nभोजपुरी खोज डॉट कॉम के नवका वर्जन वेब आ मोबाईल दुनो पर उपलब्ध होई. कवनो भी प्रकार के समस्या भइला पर ईमेल या ऊपर दिहल गइल संपर्क लिंक के जरिये भी सूचना दिहल आ लिहल जा सकेला।\nPrevious ये बीबीसी लंदन है अब “था” हो गइल\nNext सऊदी दूतावास में ही पत्रकार खशोगी के मौत


खेत खइलस गदहा …. मार खाई …….? – भोजपुरी साहित्य सरिता\nका जमाना आ गयो भाया , जोलहवा के त सामते आ गइल । जेके देखS , जेहर देखS ओहर एकही गो अवजिए सुनाता ….. बेच्चारा बेबात पिसाइल जात बा । कइल धइल केकर बा ई करम आ जान पर केकरे बन आइल । रमेसर काका पांडे बाबा के पान के दुकानी पर ठाढ़ होते बड़बड़ाए लगने । देखS न , बाबा एगो सोझबक मनई के ओही के संघतिया सभे अइसन फंसवले बाड़न कि बेचारा न घर के बाचल न घाट के । अपने कूल्हि मिल के सब हजम क गइलें सन आ ओह बेचारा के मोकदमों मे फँसा दीहलें सन । एक त अइसहीं ब्योपार मे लागल घाटा से आज ले ना उबर पइले बा बेचारा , ओह पर मोकदमा के मार आउर ओहू मे हार । फेर त सरकारो आपन ओही पर ज़ोर देखा रहल बा , सुनली ह कि पेनाल्टी लगा देले बा । उहो थोड़ मोड़ नइखे , पाता चलल ह कि करोड़न मे बा । ओकर त कई गो पुहुत मर खप जाई तबों ना भर पाई । कबों कबों त इहे बुझाला कि कानूनों के डंडा कमजोरे मनई बदे बनल ह । दमगर लोगिन के दुवरे कानूनों दरबारे लगावेला । एक गो ना , कई गो अइसन परतोख भेंटा जाई । लोग बाग हजारन करोड़ हजम क के माजा मार रहल बाड़े , उनकर न त कन्ना छुटल ना भूसी । पांडे बाबा के ना रहि गइल त पूछ बइठले, केकरा बारे मे कहि रहल बानी रमेसर बाबू , हई लीं , पान घुलाईं।\nअरे दादा रे दादा , रउवा के अबले ना बुझाइल , रमसरना के बारे मे त कह रहल बानी बेचारा पढ़ल लिखल सोझबक मनई राछसन के बीचे पता ना कवने मुहुरत मे जा के अझुरा गइल । अइसन अझुराइल , अइसन अझुराइल कि केहरों के ना बाचल । साँचो आजु के लोग त गिद्ध बा गिद्ध भा कुकुर नोच नोच के बेचारा के खा गइलन सन । लाज सरम से त ओहनी के कवनों सरोकारों नइखे । उ कुल्हि त गिद्ध भा कुकुरो से गयल गुजरल बाड़े सन । अइसना लोगन के बारे मे देख सुन के घिन बरेला ।\nसुनी , रमेसर बाबू , आजु के जमाना सीधई के नइखे । सोझ – सरीफ़ के लोग बाग बउराह आ बकलोल बूझेला । ओकरे सहियो बात के कतहु सुनवाई ना होखेला । सुनलही होखब —-“अबरे के मेहरी , भर गाँव के भावज” लागेले । सभे चिकारी करेला का छोट – का बड़ । चिकारी त चिकारी मोका मिले त कुछहू करे खाति तइयार रहेला । आउर त आउर ओकर आपन कहाए वाला लोगवा ओही के बाउर बुझेला । अइसना मे बेचारे के घरहूँ वाला लो ओकरे के बाउर बुझे लागेला आउर अइसनो लो उपदेश देवे लागेला , जेकर ककहरों से कबों भेंट ना होखे । बेगर मुंहों वाला लो ताना मार जाला । सदियन से इहे चलल आवत ता, अगहूँ इहे चलत रही । गोसाईं बाबा कहि गइल बाड़ें –\nमतलब दोष खालि कमजोरवने मे हेरल जाला आउर दंड विधानों खाली गरीबने खाति बनल बा । एगो गरीब के कवनों दोष देखाए भर के देर बा , पुलिस – परसासन चाक चउबन्द देखाए लागेला । कानूनों के टंगरी मे ज़ोर हो जाला । जवने कानून के दमगरन के देखते लकवा मार देला ।\nपांडे बाबा जानतानी , रमेसर कक्का बोलने , एह हालत मे मनई बउझका जाला आउर आपन दिमागी संतुलन बिलवा देवेला । पता ना , कइसे बेचारा रमसरना कुल्हि सहत आउर झेलत होखी । छिन छिन बदलत मन मे अपना के संभारल एगो लमहर तपस्ये ह । भगवान ओकरा ई कुल्हि सहे के तागत देसु । बिसवास के अरथी त पता ना कबे ई दुनिया छोड़ के जा चुकल बा । अब त इहे लागेला कि दादा बाबा लोग के जमनवे नीमन रहे , कबों हेतना केकरो के सोचे के ना पड़त रहे । एक दोसरा ला एक दोसरे के मन मे नेह छोह रहे आ दुवरा पर जगहों रहे । अब त लोग थरिया के रोटी आ आँखी के सुरमों चोरा के भा छीन के ले भागे के फिराक मे हरमेसा रहेला । नीयत आउर आदमीयत के दियरी अब टिम टिमातों बा कि ना , शोध के विषय बन चुकल बा । रिसता नाता से लोग अलाव जला चुकल बाड़ें । केकरो लग्गे केहु खाति जरिकों फुरसत नइखे । आज त लोग घरहीं मे एक दोसरा के देखल ना चाहत बाड़े । भाई – भाई से , बहिन बहिन से , भाई बहिन से एतना दूर हो चुकल बाड़े कि सोच के डर लागे लगेला ।\nछोटुवा ढेर देरी से पांडे बाबा आउर रमेसर कक्का के बात सुनत रहे , बाकि ओकरा कुछों ना बुझाइल । कवने बात के लेके इ दूनों जने हेतना लमहर बतकही कइलस ह लो । बाकि छोटुवा इ जरूर सोच लीहलस कि अपना जिनगी मे उ सोझबक मनई त नहिये बनी , भलही कुछों बन जाउ । एह दुनिया मे जिए खाति दोसरा के धोखा दीहल चलन बन गइल बा , जेहर देखी सगरों एही जहर के बाढ़ लउकत करेला ।\nभड़ासभोजपुरी पत्रिका, भोजपुरी पत्रिका- भोजपुरी साहित्य सरिता, भोजपुरी व्यंग


भोजपुरी भाषा के पहिलका उपन्यास, बिंदिया के समीक्षा - खबर भोजपुरी\nभोजपुरी भाषा के पहिलका उपन्यास, बिंदिया के समीक्षा\nसमीक्षक- विजय कुमार तिवारी\nभोजपुरी भाषा के पहिलका उपन्यास,बिंदिया\nसमीक्षक-विजय कुमार तिवारी\nहमरा समीक्षा के भूमिका\nसबसे पहिले इ स्वीकार करे में कवनो संकोच नइखे कि भोजपुरी जइसन समृद्ध भाषा में साहित्य अभी ओतना नइखे लिखाइल, जेतना लिखा जाये के चाहत रहे। एकर माने इहो ना समुझल जाव कि अब तकले कुछ भइले नइखे। बहुत भइल बा, आ अब त जोर-शोर से लागल बा लोग। खूब लिखाता, आ छापाता। हमार भाव इहे बा कि औरु होखे के चाहत रहे। अभी थोड़हीं दिन पहिले श्री भगवती प्रसाद द्विवेदी जी एगो लेख भेजले रहनी “भोजपुरी उपन्यास के इतिहास-पुरुष रामनाथ पाण्डेय”। इहो संजोगे नु कहाई कि सितम्बर महीना में हमरा आरा-प्रवास में इतिहास-पुरुष रामनाथ पाण्डेय जी के सुपुत्र श्री विमलेन्दु भूषण पाण्डेय जी का हमरा से प्रेम जागल,आ उहाँ का आपना अखबार ‘ग्राम टूडे’ के संपादक श्री गनपति सिंह जी के साथे छपरा से अटट दुपहरिया में हांकासल-पियासल पहुँचि गइनी। हमार बड़का सौभाग्य रहे कि भोजपुरी के एतना बड़का रचनाकार-उपन्यासकार के दुगो उपन्यास-महेन्दर मिसिर आ बिंदिया, श्रद्धापूर्वक भेंट कइल लो। निश्चित रुप से ईश्वर के इ कवनो व्यवस्था रहे, ना त केहू अतना दूर से एगो अदना आदमी से मिले आ उपन्यास भेंट करे आई? हमरा बुझा गइल कि भगवान चाहतारे कि हमहूँ भोजपुरी भाषा में आपन सेवा-सहयोग करीं। एह संकेत पर मन गदगदा गइल, आ मन ही मन तय कर लिहनी कि ई काम जरूर होई।\nएह क्रम में आपन एगो संस्मरण सुनावल चाहतानी। पटना में हमार तबादला धनबाद से 1982 में भइल। ओह घरी नाया-नाया लेखन के जोश रहे,बाकिर ना कवनो अखबार से परिचय रहे, ना कवनो पत्रिका से। संयोग से कहीं से पैदले लौटत रहनी, त पटना आकाशवाणी के गेट खुलल दिखाई दिहल। उत्सुकता बस भीतर गइनी। कुछु बुझात ना रहे कि केने जाई। एगो भद्र आदमी कहीं से निकलले। हमरा के तनी ध्यान से देखत,पूछले,”कुछ लिखते हैं क्या? आइये।” हम उनका पीछे-पीछे एगो कमरा में पहुँचि गइनी। बइठे के कहलन आ पूछले कि भोजपुरी में कविता,कहानी,लेख लिखत होईं त हमरा के आपन रचना दे देबि। रचना अच्छा होई त रवुँआ के बोलावल जाई। उहाँ के नाम रहे, श्री राम जी यादव। ओकरा बाद हमार रचना,कहानी,कविता आ लेख प्रसारित होखे लागल। पटना में रहला के एगो लाभ इहो भइल कि जब दूर-दराज से कवनो साहित्यकार समय पर ना पहुँचि पावत रहे लोग, त हमार बुलाहट हो जात रहे। ओह घरी सीधे प्रसारण होत रहे। हमरा गाँव में घंटा भर पहिलहीं से घर-गाँव के लोग दुआर पर ट्राञ्जिस्टर खोल के बइठ जात रहे । हमनी का श्री जब्बार साहब के संपादन में भोजपुरी पत्रिका कलँगी निकालत रहनी जा। हमरो दू-तीन गो कहानी छपल रहे। कवनो विदेशी कविता के भोजपुरी में अनुवाद कइले रहनी। हिन्दुस्तान अखबार में हमार भोजपुरी कहानी छपल रहे।\nअइसे त इ मानल जाला कि भोजपुरी भाषा सांतवी सदी में आपन रुप-स्वरुप धारण कइ लेले रहे, आ लोग लिखे-पढ़े लागल रहे। धीरे-धीरे जन मानस में भोजपुरी के मिठास रचत-बसत गइल, आ आजु दुनिया के अनेक देशन में खूब आदर-सम्मान के साथे बोलल, समझल जाता। आजु भोजपुरी भाषा के साहित्य समृद्ध होत जा रहल बा,आ निश्चित रुप से कहल जा सकता कि एह भाषा के भविष्य उज्वल बा।\nसारण जिला के नवतन गाँव के रहे वाला रामनाथ पाण्डेय जी के जनम भइल रहे 8 जून 1924 के, आ आपन 82 बरिस के आयु पूरा कइके उहाँ का 16 जून 2006 में एह दुनिया से बिदा ले लिहनी। शुरुवे से उहाँ के लेखन में रुचि रहे। भगवती प्रसाद द्विवेदी जी लिखले बानी-“पाण्डेय जी के लेखन के सिरीगनेस हिन्दी में भइल रहे आ उहांके ‘वह वेश्या थी’,’फूल झड़ गया:भौंरा रो पड़ा’,’नई जिन्दगी:नया जमाना’,’मचलती जवानी’ वगैरह एक दर्जन उपन्यास लिखनीं.बाकिर महापंडित राहुल सांकृत्यायन के नेक सलाह पर एकाएक उहांके आंतर मातृभाषा के सेवा खातिर तड़पि उठल रहे आ ओही घरी से ठानि लेले रहनीं कि उहांके अब भोजपुरी आ सिरिफ भोजपुरिए के विकास-बढ़न्ती खातिर तन-मन-धन से लवसान रहबि.”\nउपन्यास के पहिलका संस्करण 1956 में छपल, आ ओह घरी पाण्डेय जी मात्र 32 बरिस के रहनी। आपना एह उपन्यास ‘बिंदिया’ के उहाँ का महापंडित आ बहु भाषाविद् राहुल सांकृत्यायन जी के आदर के साथ समर्पित कइले बानी। मसूरी से 22 फरवरी 1957 के राहुल सांकृत्यायन जी रामनाथ जी के चिट्ठी लिखनी-\nप्रिय रामनाथ जी.\nआपकी ‘बिंदिया’ मिली। भोजपुरी में उपन्यास लिखकर आपने बहुत उपयोगी काम किया है। भाषा की शुद्धता का आपने जितना ख्याल रखा है,वह भी स्तुत्य है। लघु उपन्यास होने से यद्यपि पाठक पुस्तक समाप्त करते समय अतृप्त ही रह जायेगा,पर उसके स्वाद की दाद तो हर एक पाठक देगा। आपकी लेखनी की उत्तरोत्तर सफलता चाहता हूँ।\nराजेन्द्र कालेज,छ्परा के प्रिंसिपल श्री मनोरंजन जी के वक्तव्य उद्धृत ना कइल जाव,त अन्याय होई। उहाँ का कम शब्दन में सटीक बात कहले बानी,”पांडेजी के भासा बड़ा सुन्दर बा,जीअत-जागत,चमकत-झमकत, फुदकत-नाचत। गाँव के खेतन के अउरी पवधन के बड़ा सुन्दर बरनन बा। कथानक अउरी चरित्र चित्रणी सुन्दर भइल बा। उनका कलम के तेज से पात्र सजीव हो उठल ह। कोदई,बुधराम,झमना,मंगरा,भगत,पुरोहित,पूजेरी अउरी बिंदिया सभे जीअत-जागत बा। कहीं ढेर बढ़-चढ़ के नइखे लिखल गइल। सामने किसान जीवन के चित्र आ जाता। बिंदिया त बिंदिए ह। कोदई अउरी बुधरामो के बहुत आछा तसवीर आइल ह।”\nहमरा मन के बात, पाण्डेय जी “आपन बात” में खुदे लिखले बानी,”भोजपुरी के बढ़न्ती के जवन आस हमरा रहे ऊ पूरा ना भइल। बीया धरती से उपर उठल, अँकुराइल,मोलायम-मोलायम मखमल नीयर पत्ता निकसल,बाकिर अबले पवधा के जड़ मोटाइल ह ना,सोर पाताले ना ठेकल ह। अबले भोजपुरी के पेड़ के छाँह भोजपुरी जवानन के हरला-थकला के बाद सुसताये लायक ना बन पवलस। थकान मेटावे लायक ना भइल।”\nइहे बात हमरो मन में उभकत-चुभकत रहेला। हमहीं ना,बहुते भोजपुरी के प्रबुद्ध जन लोग बा,जे एह दिशा में चिन्तन-मनन करत बा। आजु लोग सजग भइल बा,त एक ना एक दिन सुखद परिणाम मिलबे करी। केकरा के दोष दिहल जाव? ऊ एगो दौर रहे, बहुत कुछ अनर्गल, हमनी का साहित्य में, कवनो साजिश के तौर पर घुसावल गइल। हिन्दी सिनेमा में जवन गड़बड़ी कइल गइल,उहे गड़बड़ी भोजपुरियो सिनेमा आ साहित्य में भइल बा। हमनी के कलाकार लो समझिये ना पावल,तबले खेला हो गइल। ओतना फुहड़पन ना होखे के चाहीं,जेतना आजुओ परोसल जा रहल बा।\nपाण्डेय जी भोजपुरियन के बड़ा सुन्दर चित्रण कइले बानी,”हाथ में लाठी,मोंछ पर ताव,आँख में करे-मरे के भाव, हिरदया में दुलार के लहरत हिलकोर,आ कंठ में विरह-वेदना के गीत।” उहाँ का आगे लिखले बानी,”अब लागता, भोजपुरी केकरो नजर में हीन ना रही। ओकरा आदर मिली,साहित्य में आपन जगह बनाइये के रही।” उहाँ के इ सपना देखला पैंसठ बरिस हो गइल, हमनी सब का विचार करे के चाहीं कि केतना काम पूरा भइल,आ केतना अभी बाकी बा। पाण्डेय जी एगो अउर बात कहले बानी,”अब केहू ना कहि सकेला कि भोजपुरी में कहानी नइखे,उपन्यास नइखे,नाटक आ लेख नइखे लिखात। लिखात खूबे बा, नीमन-नीमन लिखाता बाकिर छापे के जोगाड़ नइखे लागत। छपतो बा,त ओकर परचार जइसन होखे के चाहीं,नइखे होखत।” इ समस्या त आजुओ बा। एहू पर हमनी का विचार करे के चाहीं।\nश्री विमलेन्दु भूषण पाण्डेय,उहाँ के जेठ बेटा, बड़ा आछा बात लिखले बानी,’सब धन से बेसी साहित्यिक धन हमनी के बपौती मिलल। एह बात के मने-मन गुमानो होत रहे,आ भोजपुरी खातिर श्रद्धो बढ़त रहे।” पाण्डेय जी के बड़ पतोहू,मीना पाण्डेय जी उहाँ के बारे में बहुत बड़ बात कहले बानी,”जवन उहाँ का ‘बिंदिया’ में रचले बानी,स्त्री के महत्व के,ओकरा अधिकार के बात कइले बानी,ओपर जोर देले बानी,असलियो जिनगी में उहाँ के ऊहे कइनी।”\nभोजपुरी के पहिलका उपन्यास के गौरव से विभूषित ‘बिंदिया’ उपन्यास 13 खण्ड में लिखाइल बा। उपन्यास देखे में,पढ़े में भले छोट,लघु लागता बाकिर कथ्य-कथानक बेजोड़ बा। एहके नारी-विमर्श के उपन्यास कहल जाव, त कवनो गलत ना मानल जाई। ई कम बात नइखे कि कवनो रचना अपना सृजन काल से ही जन-मानस में रचल-बसल बा।\nश्री केशव मोहन पाण्डेय जी,समन्वयक,सर्व भाषा ट्र्स्ट,आपना लेख “वर्तमान परिप्रेक्ष्य में भोजपुरी के पहिलका उपन्यास बिंदिया” में अद्भुत विवेचना कइले बानी। एकरा बाद कहे खातिर कुछो अउर के जरूरत नइखे। बहू मीना जी के प्रसंग में स्वर्गीय रामनाथ पाण्डेय जी के व्यक्तित्व के झलक मिलता। कवनो कोना बाकी नइखे जेने श्री केशव मोहन जी के ध्यान ना गइल होखे। ओइसहीं श्री प्रमोद कुमार तिवारी जी के लेख बा,हर तरह से विद्वतापूर्ण विवेचना के साथ। इ कहे में हमरा बहुते खुशी होता कि आजु से पैंसठ- सत्तर बरिस पहिले के सामाजिक ताना-बाना बेहतरीन ढंग से बुनि के,स्त्री-विमर्श पर चर्चा कइके, स्वर्गीय पाण्डेय जी भोजपुरी साहित्य में अमर हो गइल बानी।\nजवना शुद्ध,आ परिपक्व भाषा के संकेत राहुल सांकृत्यायन जी कइले रहनी,पूरा उपन्यास के श्रेष्ठ बनावे में ओकर बहुत योगदान बा। साथहीं भोजपुरिया लेखन शैली के विस्तार देके पाण्डेय जी परवर्ती भोजपुरिया लेखक लो के राह आसान कई देले बानी। दुखद इहो बा कि बहुत लो एह परम्परा से आपना के,आ आपना लेखन के ना जोड़ि पावल। भोजपुरिया सिनेमा के चकाचौंध लोगन के ले डूबल। उहाँ के भोजपुरिया ग्रामीण जीवन के जवन जीवन्त बरनन कइले बानी,बेमिसाल बा। प्रकृति चित्रण के सौन्दर्य त पहिलके पंक्ति से देखल जाव-“सड़क के किनारे फूस के एगो झोपड़ी रहे। जवना पर लउकी के लतर फइल के कचमच-कचमच करत रहे। ऊजर-ऊजर फूल के साथे-साथे छोट-बड़ बतियो लागल रहे।”\nइ अहसास देखीं-फसल लहलहात रहे,बयार बहला पर झूम-झूम के लोटे लागस,आ झुके लागस। अइसन बुझात रहे जइसे हमार अगवानी करतारन स। ओइसहीं, तनी इहो बिम्ब देखीं-“गेहूँ के बालिन पर ढेरका सा सोना-चानी छितरा गइल रहे।” तनी हई उपमा देखीं-“अपना कोखी के लइका लेखा किसानन के मेहर लोग कहीं कबो पवधन के अपना कोरा में ले के चूमे लागत रहे। दुलार से आपन हाथ उनकरा पर फेरे लागे लोग।”\nजे लोग गाँव में,खेत-खलिहान में रहल होई,उ एह सुख के अनुभूति कर सकेला। आजु त किसान खातिर,किसान के नाम पर बवंडर मचवले बा लोग। संघर्ष बिना कहीं कुछू न होला। किसानन के सुख बनल रहे,एकरा खातिर सबका प्रयास करे के चाहीं। प्रकृति,गीत गावत मेहरारु लो के जीवन में रस घोलि देले,सब कुछ जीवन्त हो जाला आ केहू के इयादि आवे लागेला। एकर बानगी देखीं-“केराव, तीसी,मटर आ सरसो के आसमानी,उजर,बैगनी आ पीअर फूल खेत में छिंटाइल रहे। आम के बगइचा में से मोजर के गमक आवत रहे। कोइल के मीठ-मीठ बोली करेजा में तीर खानी लाग के केहू के इयाद करावत रहे।” “कोदई के अपना जवानी के दिन इयाद पड गइल।”\nरामनाथ पाण्डेय जी जाड़ा,गरमी,बरसात,बसंत,शिशिर,हेमन्त हर मौसम में कोदई के जोस,जवानी,रुमानियत,सोच-विचार आ चिन्तन सब कुछ बेजोड़ लिखले बानी। गरमी के मौसम में अपना बैलन के चिन्ता रहत रहे,आ छाँह में प्रेम से बान्हि देसु। खाये के गठरी लेले आपना मेहरारु के आवत देखि के कोदई के मनोविज्ञान जागि जाये,मन हरियरा जाये,खड़ा हो जासु आ दोगिना जोस से काम में जुटि जासु ताकि उनकर मेहरारु इ ना समझसु कि कोदई अबर आ कमजोर होके थाकि जातारे। कवनो मरद आपना मेहरारु का सोझा कमजोर भइल ना चाहेला,आ मेहरारु लो भी इहे चाहेली कि हमार मरद हमेशा जवान आ मजबूत रहसु। पाण्डेय जी लिखतानी-“उनकर मेहरो कम ना रहली। –मेहरारु सभन के लजाइल बड़ा सुघर लागेला। –उनकरो लजाइल बड़ा नीमन लागत रहे।” एही ख्याल में मुनिया के इयादि आइल आ कोदई मन मसोसे लगले।\nउहे मुनिया उनका के गाँव भर में सबसे अधिका चाहत रहे। परेम करत रहे। आ उहो त ओकरा पर आपन जान देत रहले। दूनो खूब आनन्द उठावत रहे। उहे कोदई आजु लाचार बाड़न आ कुछुओ नईखन करि सकत। पवधन के उदासी उनका से देखल नईखे जात।\nदोसरका खण्ड में रामनाथ पाण्डेय जी कोदई से झमना के पूरा बतिआवल लिखले बानी। झमना कोदई के लइकी बिंदिया पर लट्टू हो गइल रहे बाकिर उ ओकरा के सटहीं ना दिहलस। आजु झमना कोदई के खूब कान भरता आ बिंदिया के कहानी नमक-मरिचा मिलाके सुनावता। खूब आगि लागावता। कोदई ओकरा बात में अझुराईल जातारे,दुखी होके कहले,”राम हो राम! ऊ हरामजादी अइसन हो गइल बिया?”\nकोदई दुखी बाड़े कि अबले बिंदिया के बियाह ना कइके आछा ना कइनी। झमना से बोलले,”बेटा ते आज हमरा आँखि के पटर खोल देले। आ काल्ह से ते बिंदिया के खेत में ना पइबे।” झमना पहिले धक से रहि गइल बाकिर बुद्धि लगा के कहलस कि एके बार रोकब, उहो निकस गइल त मुँह में करिखा पोता जाई। झमना आपना उद्देस में सफल होके मुसकात लवटि गइल।\nकोदई दुखी मन से बिंदिया के बियाह खातिर सोचे लगलन आ उहापोह में उभकत-चुभकत रहले। अंत में मने-मने तनी जोर से कहले,”ओकर इन्तजाम करे के पड़ी।” बिंदिया सुन लेलस आ पूछलस,”बाबू! बुझाता तू खिसिआइल बाड़? केकर जोगाड़ करे के बात सोचत बाड़?”\nएकरा बाद बाप-बेटी के बातचीत विस्तार से लिखले बानी। केहू पढ़ी त, एह चित्रन से गदगद हो जाई। कोदई के कहला पर बिंदिया ढेंढ़ी लेके पुरोहित जी के देबे चलि गइल।\nकहानी आगे बढ़ल। भगत जी अइले आ कोदई का सोझा,घुमा-फिरा के बिंदिया खातिर झमनवा के पैरवी करे लगलन। कोदई का तनी चिंता रहे कि लोग कही कि घरे में घरौंदा कई लिहलन स। भगत जी कहले कि ऊ हमार बेटा ना ह,हम त ओकरा के गोद लेले बानी। गाँव के लोग जवन कही त कही। हमनी का आपन धरम निभाई जा। भगवान त सब देखते बाड़े,उनुका से केहू कुछु ना छिपा सकेला।\nभगत जी साफे झूठ बोलल शुरु कर दिहले,”गाँव भर ओकर चाल जान गइल बा। मँगरा से फँसल वाली बतिया सभकरा जबान पर बा। सनिचरी कहत रहे,देखतानी कइसे ओकर बियाह होखेला।” भगत जी कोदई के खूब डूबावे लगलन आ उहो उनकर गोड़ छान लिहले,”अब हमार लाज अपने के ही गोड़ तरे बा।”\nबिंदिया आ गइल आ दूनो लोगन के बात सुने लागल। भगत जी कहले,”तनी ओकरो से आह ले लीं,ऊ का चाहतीया? आजुकल के छँवडा-छौउड़िअन के कवन ठेकान। मँगरा जोरे उ भागियो सकेले।”\nबिंदिया क्रोध के मारे काँपे लागल। घर के भीतर चलि गइल। ओने ओकर सिसकी शुरु रहे। कोदई में तनिको दम ना रहे,चुपचाप ओकर रोअल सुनत रहले। गते-गते उनकर करेजा मोम खानी पिघले लागल। ओने सूरज डूबे-डूबे भइल रहले। रामनाथ पाण्डेय जी ओह घरी के प्रकृति के बदलत रंग के बेजोड़ वर्णन कइले बानी । कोदई इयादि कइले कि थाकल-हारल अइला पर मुस्कात दू गो आँखिन के देखिके हरियर हो जात रहले। बाकिर सब खतम हो गइल बा। ओने बिंदिया का करेजा में लुत्ती लागल रहे।\nखेत से बुधराम अइले त मालिक का चेहरा तनिका खुश लागल। दूनो बतिआवे लगले। बुधराम खुश ना भइले कि बिंदिया के बियाह झमना अइसन बदनाम लइका से होखेवाला बा। कहलन,”अपने के जब पसन बा त हमरा भला कइसे ना होखी?”\nबिंदिया कहलस,”ना बाबू,हम तोहरा के छोड़ के एको घड़ी कतहूँ ना जायेब। आपन जान दे देब बाकिर तोहरा से अलग ना हटब।”\nबुधराम उपरोहित के बोला ले अइले। उहाँ का गनना देखि के पाँचवाँ दिने बियाह के दिन तय कर देनी। इहँवो पुरोहित आ कोदई के बीच के बातचीत खूब रोचक लिखाइल बा। लोगन के मनोविज्ञान आ सभकर दाँव-पेंच सुनिके केहू समझ जाई कि रुपया-पइसा खातिर सभे बुद्धि लागावेला।\nबुधराम पूछले.’मालिक एतना जल्दी रानी बिटिया के बियाह काहें करल चाहतानी?” थोड़ा देर के चुप्पी का बाद कोदई कहले,”लोग कहता,बिंदिया मँगरा से फँस गइल बिया।”\nबुधराम कहले,”बिटिया पर ई अछरंग लगावल सही नइखे। हम रातदिन ओकरा संगे रहिला,हमरा आँखिन का कबो धोखा ना हो सकेला।\nझमन बबुआ अपने गुमान में बाड़न। मने-मने खूब पकावतारे, आ इतरात बाड़े। आकाश में चाँद देखि के झमना आपन दोस्त रमेसवा संगे खूब रस लेके बतिआवता। जब मालूम भइल कि झमना के बियाह बिंदिया से होखे वाला बा तो ओकरा नीक ना लागल। भगवान से मनावे लागल कि एकर बियाह ओकरा से ना होखे। ना त बिंदिया के आपन मेहर बना,ई गाँव भर के करेजा पर मूंग दरी। पाण्डेय जी गाँव के लोगन के नस-नस से परिचित बाड़न कि केहू,केहू का खुशी में खुश ना होला। ओने दुनो दोस्त कुछ-कुछ बतिआ के हँसत रहलन स। पूजेरी जी रमेसवा के घरे भेजि के सब राम कहानी सुना दिहले कि कइसे चउधरी बिंदिया के बियाह खातिर राजी हो गइले। झमना उनकर गोड़ पर मुड़ी राखि दिहलसि।\nदूनो लोगन के बीचे बहुत बात होखे लागल। झमना साबित करे लागल कि बिंदिया आछा लइकी बिया,केहू संगे हँसला,बोलला से केहू खराब न हो जाला। आज केकर मेहर,बेटी नइखे हँसत,बोलत? त सभे का भटिये गइल बा?\n“ना रे! बिंदिया अइसन गाँव के के कहो,जवार भर में नीमन एको लइकी नइखे।”\nझमना के धियान गेहूँ के खेत में चलि गइल रहे। ओकरा चारो अलँग सरसो, मटर आ तीसी झूमत रहे। लाल,पीयर,उज्जर आ आसमानी रंग के फूलन के बीच में धानी रंग के लूगा पेन्हले बिंदिया घास गढ़त रहे। ओकरा हाथ के चूड़ी के झनझनइला से जवन राग इकसत रहे,ओकरा आगारी रामायन के राग फीका पड़ गइल रहे। पाण्डेय जी प्रकृति के चित्रण में खूब माहिर बानी आ अइसना में कवनो सयान लइकी के सौन्दर्य वर्णन बेजोड़ कइले बानी। झमना खूब खयाली पुलाव पकावे लागल।\nओने बिंदिया का सोझा अन्हार हो गइल। नींद लागत नइखे। खूब नीमन आ हँसोड़ लइकी जे गाँव भर के अँजोर कइले रहत रहे,अब ओकर चेहरा झँवरा गइल। उठि के बाप के गोनतारी खड़ा हो गईल, आ कहलस, “हम झमना से बियाह ना करब।” बाप खूब खिसिअइले आ भोरहीं भेजि देबे के ठानि लिहले। बिंदिया सोचलसि कि झूठे जब मँगरा संगे बदनाम बानी त काहें ना ओकरे संगे बियाह कर लीं। राते-राति मँगरा का घरे गइल आ ओकरा के तैयार कइलसि। बुधराम काका मदद कइलन आ गाँव का बहरी तक ले पहुँचा अइले। गाँव में खूब थू थू होखे लागल, सब लो झमन आ भगत के धूसत रहे। उ दूनो खूब चाल चललन स, बाकिर गाँव के लोग ओकनी के साथ ना दिहल।\nकोदई का बाद में सच्चाई बुझाईल आ बुधराम का समझवला पर मानि गइले। बुधराम त सब जानते रहले,जा के बिंदिया-मँगरा के ले अइले। कोदई माफ कई दिहले। कोदई गिरे लगले त बिंदिया लपक के सम्हार लिहलसि आ मुड़ी राखि के रोवे लागल।\n“चुप रह बेटी,”कोदई आपन हाथ ओकरा माथा पर ध के कहलन,”भगवान तोर सोहाग चान सुरुज अइसन अमर राखसु। “\nजवना काल-खण्ड में ई भोजपुरी के पहिलका उपन्यास लिखाइल,ओह घरी इ सब बहुत बड़ घटना रहल। राम नाथ पाण्डेय जी के इ एगो निमन आ नूतन सोच रहे। प्रचलित समाज व्यवस्था पर आक्रमण रहे। आपना से कमजोर के साथ बियाह कइल आ घर से भागल बहुत बड़ बात रहे। बिंदिया हिम्मत कइलस आ अंत में ओकरा हिम्मत के समाजो स्वीकार कई लिहल। नारी- विमर्श आ सुखान्त कहानी लिखि के रामनाथ पाण्डेय जी अमर हो गइनी।\nसमीक्षित उपन्यास बिंदिया\nउपन्यासकार रामनाथ पाण्डेय\nमूल्य रु 200/-\nप्रकाशक सर्व भाषा ट्रस्ट,नई दिल्ली\nसमीक्षक विजय कुमार तिवारी\n(कवि, लेखक, कहानीकार, उपन्यासकार और समीक्षक)\n2151300cookie-checkभोजपुरी भाषा के पहिलका उपन्यास, बिंदिया के समीक्षाyes\nTata IPL Mega Auction Live: श्रेयस अय्यर पs 12 करोड़ 25 लाख के बोली\nउत्तर प्रदेश चुनाव लाइव- दूसरा चरण के वोटिंग जारी\nभारत के लेखनी मचवलस दुनिया में डंका: टोम्ब ऑफ सैंड, बुकर पुरस्कार जीते वाला पहिला…\nधूमधाम से भइल ‘कैम्पस वाला प्यार’ पुस्तक के लोकार्पण


बतकुच्चन – २५ – Anjoria\nAug 25, 2011 बतकुच्चन\nआजु जब हम ई लिख रहल बानी त मन बहुते अँउजाइल बा. तीन दिन से कुछ काम नइखे हो पावत. सगरी धेयान ओहिजा लागल बा जहवाँ दू गो पक्ष एह तरह से लड़त बा कि “बतिया पंचे के रही बाकिर खूंटवा रहिये पे रही”. केहू दोसरा के सुनल नइखे चाहत आपने राग गावऽता. “हम कहीं से सही तोहार काहे रही” वाला बहस जब दू पक्ष में होखे लागे त तिसरइत के फायदा होखे लागेला. अबहियो उहे हो रहल बा. जे खुद कुछ नइखे कर पावत, जेकरा गोहार पर केहू आवत नइखे, जेकर निहोरा केहू सुनत नइखे ओकरो मौका मिल गइल बा बहत गंगा मे डुबकी लगा लेबे के. सुनत आइल रहनी कि नेता तीन तरह के होले आ आजु देखहू के मिले लागल बा. पहिला ऊ जे अपना पीछे चले वाला लोग जुटा लेव, दुसरका ऊ जे भीड़ देख के आगे कूद जाव आ तिसरका ऊ जेकरा के देख के साफ ना हो पावे कि लोग ओकरा पाछा बा कि ओकर पीछा करत बा. एहू आग में आपन लिट्टी सेंके वाला लोग के कमी नइखे. बाकिर कहल गइल बा कि आपन बेटिया निमन रहीत त बिरान पारीत गारी ! जब कमी अपने बेटी में बा त लोग त गारी देबे करी. आजु सरकारो के इहे हाल हो गइल बा. अतना सलाहकार जुट गइल बाड़े ओकरा लगे कि कुछऊ ठीक से नइखे हो पावत. पहिला माला पहिराई फेर गरियाई. जब देखी कि गारी उलटे पड़त बा त कह दी कि ना अब गरियावे के नइखे. पहिले जेल भेज दीं, फेर ओकरा पाछा खड़ा भीड़ देखि के ओकर रिहाई के आदेश दे दीं. आ देखीं ना सामने वाला राउर कमजोरी पकड़ि के केतरह अपना शर्त पर अड़ गइल बा. चाहीं त अतना आ ना देबऽ त ले के रहब. अब एह “उगिलत आन्हर निगलत कोढ़ी” वाला हालात में दोसर केहू त ले आइल नइखे. एहीसे कहल जाला शायद कि “हे भगवान पगलवा के नोह मत दीहऽ ना त अपने के बखोर ली !” अइसनका जमात के दुश्मन के कवन जरूरत. ऊ त अपने आपन टाँग काटे खातिर बहुत बा.जबकि राजनीति कहेला कि सामने वाला के अतना लमहर डोर दे दीं कि ऊ अपने अझूरा जाव आ रउरा बस एक बेर झटका दिहल बाकी रहे ! एही तरह के एगो सूत्र वाक्य अउरी हवे कि अपना दुश्मन के चेहरा पर वार मत करीं आ ओकरा के कबो कोना में मत घेरीं हमेशा भागे के जगहा दे के राखीं ! (18/08/11)


प्रयोगकर्ता वार्ता:VGrigas (WMF) - विकिपीडिया\nWelcome! VGrigas (WMF)\nस्वागतम्! नमस्कार VGrigas (WMF) जी, भोजपुरी विकिपीडिया पर राउर बहुत स्वागत बा!\nVGrigas (WMF) जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,140 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:VGrigas_(WMF)&oldid=626275" से लिहल गइल\nएह पन्ना पर आखिरी बेर संपादन 24 सितंबर 2018 के 05:47 बजे भइल रहल।


मानसिक परेशानी से गुजरत बा हमार परिवार — रवि किशन – Anjoria\nभोजपुरी सिनेमा के सदाबहार सुपर स्टार रवि किशन आ उनुकर पूरा परिवार एह घरी भयंकर मानसिक परेशानी में बा, पिछल नौ सितम्बर के रविकिशन के घरेलू नौकरानी खुदकुशी कर लिहलसि जवना का बाद पूरा परिवार सदमा में बा. रवि किशन आजु बयान जारी कर के कहले बाड़न कि मृतका रूबी मथुरा के रहे वाली रहे आ ओकरा के रविकिशन के निजी सहायक सागर वर्मा लेके आइल रहल आ कहलसि कि एकरा घर के माली हालत ठीख नइखे आ एकरा नौकरी के बहुते जरूरत बा. रविकिशन के पत्नी प्रीति तब ओकरा के गोरेगांव वाला डेरा पर घर में काम करे खातिर राख लिहली.\nघटना वाला दिन रविकिशन बिहार में अपना फिल्म संतान के प्रोमोशन में रहले जब उनुका ई खबर मिलल. उनुकर बच्चा सब पढ़त रहले जब रूबी अपना के बाथरूम में बंद कर के ओहिजा से नीचे कूद गइल. रूबी के मानसिक हालत ओह समय ठीक ना रहल. अपना बारे में ऊ कमे बतिियावत रहे बाकिर सभका पता रहे कि ऊ अपना बचवन खातिर बहुते चिंतित रहे.\nरवि किशन बतावत बाड़े कि एह घटना से उनुकर बचवा डेरा गइल बाड़े सँ, टीवी आ अखबारन में छपत खबरो के ओह सब पर गहिरा असर पड़ल बा. उनुका घर में ना रहला का चलते ओह सब पर अउरी मानसिक दवाव पड़ल बा. एह घटना से पूरा परिवार सहम गइल बा आ एहसे उबरे में समय लागी. एह घटना से उनुका फिल्म “संतान” के शानदार सफलता के खुशियो मद्धिम पड़ गइल बा. रविकिशन कहले बाड़न कि जल्दिये ऊ मीडिया का सोझा आ के सगरी सवालन के जबाब दीहें. रविकिशन इहो कहले बाड़न कि ऊ रूबी के आत्मा के शांति खातिर भगवान से प्रार्थना करत बाड़न.


यूपी के जनता खातिर जनरथ एसी बस – टटका खबर\nयूपी के जनता खातिर जनरथ एसी बस\nउत्तर प्रदेश के समाजवादी सरकार रेलव के गरीब रथ का तर्ज पर जनरथ नाम से एसी बस के कारवाँ शुरू करे वाली बिया. एह दिसाईं हर डीपो से टेंडर माँगल गइल बा कि केकरा कतना बस चाहीं. बतावल जात बा कि एह बसन के किराया आम बस के डेढ़ा रही बाकिर सुविधा आ सहूलियत कई गुना बेसी. अगर कवनो सवारी के कवनो तरह के दिक्कत पेश आइल त डिपो के अधिकारी नपइहें. उमेद बा कि अक्टूबर से एह बस सेवा के चालू क दिहल जाई.\nसाथही यूपी परिवहन निगम का नामे एगो रिकार्डो जुड़ गइल जब टेलीफोन विभाग एकरा के पूछताछ सेवा चलावे खातिर 149 नं आंवटित क दिहलसि. अब हर राज्य के परिवहन विभाग के ईहे नंबर दिहल जाई बाकिर पहिला बेर यूपी का नामे जुड़ल बा ई सुविधा.\nTags: उत्तर प्रदेश, जनरथ, परिवहन विभाग, बस सेवा


टटका खबर, शनिचर, १७ जुलाई – Anjoria\nरसूलपुर पुलिस जटा सिंह के गिरफ्तार कइलसि\nछपरा जिला के कुख्यात अपराधी जटा सिंह के लाकठ छपरा में विपिन सिंह का घर से परसो रात गिरफ्तार कर लिहल गइल. सिवान पुलिस के अपना मुखबिरन से ओकरा बारे में पता चलल त तुरते रसूलपुर पुलिस से संपर्क साध के राते में छापा मार दिहलसि. रघुनाथपुर थाना के कोसिला गाँव के रहे वाला जटा सिंह पर छपरा सिवान गोपालगंज जिलन के अलगा अलगा थाना में कई गो केस दे्र्ज बा. ओकरा लगे से एगो इंगलिश कार्बाइन, बंदूक, कई दर्जन कारतूस आ एगो स्कार्पियो गाड़ी बरामद भइल बा.\nतत्काल आरक्षण करावे के समय में बदलाव\nयात्रियन के सुविधा खातिर रेलवे तत्काल आरक्षण के समय बदले जा रहल बा. तत्काल बुकिंग अब सबेरे दस बजे से शुरु होखी आ रेलवे के बुकिंग एजेन्ट रोज शुरु के एक घंटा आ तत्काल बुकिंग शुरु होखा का दिनो पहिला घंटा में साइट ना खोल पइहें जेहसे कि आम यात्री के ई सुविधा मिल सकी.\n४८ गो शादी एके दिन एके मण्डप में\nपटना के माँ वैष्णो देवी सेवा समिति का तत्वाधान में आयोजित सामूहिक कन्या दान का योजना का तहत ४८ गो जोड़ा के शादी करावल गइल. समिति एह शादियन में सगरी व्यवस्था अपना तरफ से कइलस जेहसे कि गरीब अनाथ लड़कियन के शादी हो सके. बढ़िया से सजावल अलगा अलगा माड़ो, मण्डप, में एकहएक पुरोहित विधि बिधान से सगरी शादी करवले. एह शादी में घराती आ बराती दुनु तरफ के लोग के सेवासत्कार समिति बढ़िया से कइलसि. एह पावन अवसर पर भोजपुरी सिनेमा के महानायक कुणाल सिंह वर वधू के आशीर्वाद देबे खातिर मौजूद रहले.\nपप्पू यादव के तलाश में पुलिस लागल\nतीन मई के सुप्रीम कोर्ट से जमानत रद्द होखला का बाद से पूर्णिया के सांसद रहल पप्पू यादव फरार हो गइल बाड़े. पप्पू पर पूर्णिया के पाँच बार साँसद रहल अजीत सरकार के दिनदहाड़े हत्या करे के आरोप बा. पप्पू के गिरफ्तारी खातिर एगो खास पुलिस टीम बनावल गइल बा जेकर मुखिया एगो डीएसपी के बनावल गइल बा. अगल बगल के जिला पुलिस, नेपाल पुलिस, पासपोर्ट अधिकारियन के सचेत कर दिहल गइल बा. बाकिर अब ले त ऊ केनियो सरक गइल होखीहें.\nनक्सलियन पर नजर राखे खातिर बिहार के दू गो हेलीकाप्टर मिलल\nदेश के नक्सल प्रभावित ४०० पुलिस थाना में से १०० अकेले बिहार में बा. अब बिहार पुलिस के दू गो हेलीकाप्टर नक्सलियन पर नजर राखे खातिर दिहल गइल बा. एगो गया आ रोहतास खातिर आ दुसरका जमुई, मुंगेर, आ लखीसराय खातिर. बिहार के ३९ गो अउरी थाना के संवेदनशील थाना के सूची में डाले पर विचार हो रहल बा. केन्द्र सरकार बिहार पुलिस के नक्सल प्रभावित थानन के आधुनिक बनावे खातिर २ करोड़ रुपया के सहायतो दिहल जाई. बिहार के अउरी केन्द्रीय बल दिहल जाई. अबही २३ कम्पनी केन्द्रीय बल बिहार में बा.\nबाबू कुल रीति इहे चलि आइल फाइन दिआई बाकिर पान ना छोड़ाई\nयूपी के सरकारी कार्यालन में पान खइला आ सिगरेट पियला पर रोक बा. पकड़इला पर हर बेर पचास से सौ रुपिया तक जुर्माना देबे पड़ेला. अब तक अकेले लखनऊवे में जुर्माना का तौर पर करीब एक लाख रुपिया वसूलल जा चुकल बा बाकिर बाबू लोग आपन लत छोड़े के तइयार नइखन. गनीमत अतने बा कि ई फाइन करे के आ वसूले के जिम्मेदारी तीसरा वर्ग के कर्माचारियन पर बा जे अपना सीनियर अधिकारियन के पकड़े के हिम्मत ना कर पावसु. इहो होला कि एक बेर फाइन देबे वाला अगिला दिन से अउरी जोर शोर से पानपेंटिंग करे लागेला.\nचन्द्रबाबू नायडू आ बाकी नेता जमानत लेबे से इन्कार कइले\nमहाराष्ट्र पुलिस एगो अलगे मुसीबत में फँस गइल बिया. बभली बराज देखे खातिर आवत तेलगूदेशम नेता लोग के गिरफ्तार त कर लिहलसि. ओकरा अन्दाजा रहे कि जइसन अक्सर होखेला साँझ के ई नेता लोग जमानत ले के वापिस चल जाई बाकिर ऊ लोग जिद्द पर अड़ल बा कि बराज देखला बिना वापिस ना जाई लोग.\nनशेड़ी जवान अॡना छह गो साथियन के जान लिहलसि\nसीआरपी॓फ के एगो जवान राँची का सरायकेला जिला में शराब का नशा में धुत होके अपना साथियने पर बेमतलब गोली चलावे लागल. ओकरा फायरिंग से छह गो जवान के मौत हो गइल जवना में असिस्टेन्ट कमाण्डेंट बिसाहू सिंहो शामिल रहले. अन्त में मजबूरन दोसर जवान ओकरा के रात दू बजे गोली मार दिहलें. एह पूरा घटना के जाँच करावे के आदेश दिहल गइल बा.\nभारतीयन से भेदभाव करे का आरोप में अमेरिका के एगो बिल्डर पर मुकदमा\nअमेरिका के जस्टिस डिपार्टमेंट वाशिंगटन के समरहिल पैलेस के मालिक पर नस्ली भेदभाव के मुकदमा दर्ज करवले बा. एह आरोप में कहल गइल बा कि ओह अपार्टमेंट के मालिक आ ओकर प्रबन्धन भारतीयन का साथे भेदभाव करे ला. भारतीयन के अपार्टमेंट ना लिहल दीहे जाला, जे ले लिहले बा ओकर रहल मुश्किल कर दिहल जाला, ओकरा फ्लैट के सही रखरखाव ना कइल जाले. काश अइसने कवनो विभाग हिन्दुस्तानो में रहीत जहाँ अपार्टमेंट में मुसलमानन का खिलाफ खुला भेदभाव कइल जाला. अधिकतर बिल्डर ना चाहसु कि शुरुआत में कवनो फ्लैट कवनो मुसलमान खरीद लेव काहे कि ओकरा बाद बाकी फ्लैट बेचल मुश्किल हो जाला.\nवीर कुँवर सिंह विश्वविद्यालय के भोजपुरी विभाग के उन्नयन\nआरा के वीर कुँवर सिंह विश्वविद्यालय में भोजपुरी विभाग के उन्नयन कर के ओकरा के भोजपुरी अकादमी आ शो केन्द्र के दर्जा दे दिहल गइल बा. एहिजा मारीशस से आवेवाला शोधार्थियन के शोध के सुविधा दिहल जाई. एह केन्द्र से दुनु देश के विद्वानन का बीच विचारन के आदान प्रदान सहज ढंग से हो पाई.\nसत्रह साल बाद भारत फेर कोशिश करी कि ऊ श्रीलंका में टेस्ट सीरीज जीत जाव. पिछला जीत ओकरा सतरह साल पहिले अजहर का नेतृत्व में मिलल रहे.\nबेल्जियम का साथे तीसरका हॉकी टेस्ट मैच जीत के भारत सीरीज अपना नामे कर लिहलसि. तीन टेस्ट मैच का सीरीज में पहिलका मैच बराबरी पर छूटल रहे बाकिर बाद के दुनु मैच भारत बढ़िया से जीत गइल.\nसोमदेव देववर्मन एप्टोस चैलेंजर का सेमीफाइनल में चहुँप गइल बाड़न.\nPrevious Post: आजु दिल्ली में लागी भोजपुरियन के जमावड़ा\nNext Post: कविता के जरुरत बा


भाई से मिले आइल चंबल वाली बहिना – Anjoria\nपिछला दिने भोजपुरी के मेगास्टार मनोज तिवारी के अँधेरी बँगला पर एगो अइसन महिला अइली जिनका के देखते निमना निमना लोगन के बोलती बंद हो जाले. बाकिर मनोज उनुका के देखि के खुश हो गइली काहे कि ऊ रहली उनुकर मुँहबोली बहिन आ चंबल के डाकू रह चुकल सीमा परिहार. सीमा जब मनोज का घरे चहुँपली त मीडिया के आँख ओह पर जम गइल. रियलिटी शो “बिग बॉस” का दौरान दुनु जने का बीच भाई बहिन के ई रिश्ता बनल रहे.\nबाद में सीमा परिहार का वोट का सहारे मनोज तिवारी के बिग बॉस का घर से निकले पड़ल रहे त लोग सोचलसि कि भाई बहिन के ई रिश्ता अब टूट गइल. हालांकि मनोज तिवारी के हमेशा कहना रहल कि उनुका मन में बिग बॉस के वोटिंग का चलते कवनो गिला शिकवा नइखे. ओह दिन भेंट करे आइल सीमा परिहार घंटनो अपना भाई से बतियवली. कहल जात बा कि जल्दिये मनोज तिवारी सीमा परिहार के भोजपुरी सिनेमा में ले अइहें.


अक्षरा सिंह विलेन बन गइली – Anjoria\nअक्षरा सिंह विलेन बन गइली\nसोचे वाली बाति बा कि आखिर काहे एगो हीरोइन विलेन के चोला पहिल लिहली ? कई एक हिट फिलिम दिहला का बाद अब अक्षरा सिंह विलेन बन गइल बाड़ी. बाकिर ई उनका अभिनय कुशलता के प्रमाण ह कि विलेन के किरदार चुन के कुछ नया करे के पहल कइले बाड़ी. भोजपुरी के नंबर वन हीरोइन अक्षरा सिंह अपना माता नीलिमा सिंह आ पिता बिपिने सिंह का तरह विलेनो के किरदार करे के मन बना लिहली. एह कुशल अभिनेत्री के चुनिन्दा किरदार उनकर अभिनय कुशलता देखाई आ उनका के एगो मजगर कलाकार का रुप मे स्थापित कर देखाई. अक्षरा सिंह के ई किरदार देखे के मिली फिलिम “धरती के लाल” में जवना के हीरो रहीहें पवन सिंह आ निर्देशक कुमार विकल.\nअक्षरा सिंह आजुकाल्हु महुआ टीवी पर एगो बहुते पापुलर शो “जिला टॉप” के एंकरिंग करत बाड़ी. एह शो के ऊ अपना कुशल अभिनय से सजा सवांर दिहले बाड़ी. एगो फिलिम अउर पवन सिंह का संगे करत बाड़ी “ठोक देब” जवना के शूटिंग चलत बा आ निर्देशक बाड़ें अजय कुमार. खेसारीलाल यादव संगे “ये बलमा बिहार वाला” १५ अगस्त के रिलीज होखे वाला बा.\nविलेन बनला के सवाल पर अक्षरा सिंह के कहना बा कि,”अलग अलग किरदार कलाकार के कौशल देखावेला. आ फेर हम त दर्शकन के प्यारे का बदौलत बानी. ओह लोग का प्यार में हम जवन ना बन जाईं. बस दर्शक हमरा के देखत रहसु आ आशीर्वाद देत रहसु.”\nदिल दीहें सीमा सिंह


आऊ रे नींदिया नींदरवन से… – Anjoria\nआऊ रे नींदिया नींदरवन से…\nजुलाई 9, 2010 भोजपुरी\nपिछला रात हम नीमन से सुत ना पइनी. अंघीए ना लागल. घर से लेके दफ्तर तक के टेंशन हमरा नींद में बाधा उत्पन्न क देले रहे. रात में जब हमरा नींद ना आवत रहे तब हम ई सोचत रहीं कि ऊ दिन केतना नीमन रहे, जब चांद के अंजोरिया में माईं चांद का ओरि आपन हाथ डोलावत हमरा के सुतावे खातिर लोरी सुनावत रहे. ऊ लोरी हमरा आजुओ ओही तरह इयाद बा.. माई कहत रहे…\nआऊ रे नींदिया नींदरवन से, बाबू आवेला मामा किहां से, नानी पूछलस बतिया आइल हमार नतिया…\nजब हम ना सुती त माई के लगे एगो अउर नुख्सा रहे. तब ऊ हमार पीठ थपथपावत ई कहत रहे कि,\nसन चिरइया सन चिरइया पपरा पकाव.\nतोरा पपरा में आग लागल दमकल बोलाव.\nदमकल के छुरी टूटल डॉक्टर बोलाव.\nडॉक्टर के सूई टूटल थपरी बजाव.\nएकरा बाद हम जोर-जोर से हंसे लागत रहीं. आ हंसत-हंसत लोट-पोट हो जात रहीं अउर हंसते-हंसत एतना थक जात रहीं कि नींदिया के आगोश में समा जात रहीं.\nधीरे-धीरे हम बड़ होत गइनी आ माई के दुलार से दूर होत गइनी. पढ़े आ कमाए खातिर लखनऊ होत दिल्ली तक पहुंच गइनी.\nदिल्ली में अइला के बाद एगो अलगे दुनिया देखे के मिलल. झूठ आ फरेब के दुनिया. स्वार्थ के दुनिया. सात-आठ साल के अपना प्रवास के दौरान जब हम दिल्ली आ अपना भोजपुरिया समाज के संस्कार आ संस्कृति के आमने-सामने रख के तुलना करे बइठेनी त मन बेचैन हो जाला. हमरा ई ना बुझाला कि आखिर दिल्ली में राखल का बा? काहे हमनी के मुंह उठा के दिल्ली के ओर भाग रहल बानी जा. ई ठीक बा कि दिल्ली देश के राजधानी हिय आ एकरा प हरेक हिंदुस्तानी के समान रूप से अधिकार बा. बाकिर जब हम ई देखेनी कि दिल्ली के संस्कार हमनी के संस्कार के खतम क रहल बा त बड़ा दुख होखेला. दिल्ली के कहे खातिर त दिल वालन के शहर कह जाला बाकिर दिल्ली के सच्चाई ई बा कि एकरा लगे दिल छोड़ के सब कुछ बा.\nहम आपन पिछला आलेख “दिल्ली नीयन रउओ बढ़ाई भोजपुरी के शान” में एहिजा बसल भोजपुरिया लोगन के सराहना कइले रहीं. काहे कि एह लोगन में अबहियों अपना माटी के प्रति लगाव बा. आ भोजपुरी के सम्मान दिलावे खातिर आजुओ ऊ लोग संघर्ष क रहल बा. बाकिर आज हम दिल्ली(कथित अमीर लोग) के बात क रहल बानी. तनि चिंता हमरा आपन भोजपुरी भाइयनो के लेके बा. काहे कि आज उहो दिल्ली वालन के राह प चले के चाहत बाड़न. अउर उनकर इहे चाहत उनका से उनकर संस्कार के हरण क रहल बा. ऊ गांव से दूर हो रहल बाड़न. माई के दुलार से दूर हो रहल बाड़न. बाबूजी के आशीर्वाद से दूर हो रहल बाड़न. जवना के नतीजा ई भइल बा कि लोरी सुना-सुना के बाबू के सुतावे वाली माई के आंख में लोर बा. अउर ओह लोर के पोंछे वाला केहू नइखे. अइसन नइखे आपन माई आ माटी के भुलाए वाला लोग बहुत खुश बा. उनकरो स्थिति बहुत दयनीय बा. ओकर स्थिति दीवार फिलिम के अमिताभ बच्चन जइसन बा जवना में अमिताभ के लगे गाड़ी बा बंगला बा, सबकुछ बा बाकिर माई के दुलार आ प्यार नइखे. बाकिर शशि कपूर के लगे दुनिया के सबसे बड़ दौलत माई के प्यार आ दुलार बा.\nहम त आपन भाई लोगन से इहे कहे के चाहत बानी की रउआ लोग चाहे मुंबई, चेन्नई, कोलकात्ता, दिल्ली, भा दुनिया के कवनो कोना में रहीं, अपना भोजपुरिया मिठास के बनवले रहीं. ओकरा में माहुर मत घोलीं. ना त एक दिन अइसन आई जब राउर लइका-पतोह रउए के हिंदी फिलिम ‘अमृत’ के राजेश खन्ना(अमृत शर्मा) आ कमला सक्सेना नीयन घर से निकाल के फेक दीहन स.\nखासतौर से हम मेट्रो शहरन में रहे वाला भोजपुरिया नवजवानन से ई निहोरा करे के चाहत बानी कि रउआ सभे कुछो करे के पहिले आपन माई-बाबू आ आपन जनम भूमि के जरूर इयाद क लेब. अउर जब नींद ना आवे त दादा-दादी, नाना-नानी आ माई -बाबूजी के लोरी के जरूर इयाद क लेम. शायद तब बेचैन मन के शांति मिल जाव.\nजात-जात वरिष्ट भोजपुरी लेखक पंडित कामता नाथ दूबे के श्रद्धांजलि. उहां के पिछला 11 जून के 81 साल के उमिर मे स्वर्गवास हो गइल. उहां के गोपालगंज जिला के भरकुइया बरौली गांव के रहे वाला रहीं. उहां के भोजपुरी आ हिंदी में कई गो नाटक आ कहानी लिखले रहनी. 1998 में नेहिया लगवनी सइया से फिलिम के उहां के प्रोड्यूसरो रहीं. भगवान उहां के आत्मा के शांति देस.\nठीक बा त अब हम चलत बानी. अगिला हफ्ता फेर आइब एगो नया बात के संगे.\n4 thoughts on “आऊ रे नींदिया नींदरवन से…”\nKAMLESH RAO कहते हैं:\nजुलाई 14, 2010 को 9:24 पूर्वाह्न पर\nMUJHE AAP KE FLIMS KE SIDE NAHI MIL PA RAHE HAI LIKIN MAI AAP KE BAATO SE SAHMAT HU.\namarjeet mishra कहते हैं:\nजुलाई 11, 2010 को 6:02 अपराह्न पर\nhamahu sahmat bani.hamar ta ajmawal nuskha ha.\nmahima singh कहते हैं:\nजुलाई 9, 2010 को 4:17 अपराह्न पर\nashu aap ne bilkul sahi kaha.aaj ke yuva log apne culture aur matti se dur ho rahal bade.name kamye ke chaker main gawn desh mayi bawu ghar duar kulih chod det bade aa milat ba ka ee uhho janelan aa amniyo.ee shach baa ke hamra ke bhi kabo raat raat bhar nid na aawela.bakir pahile niyar hamar mami hamre lage na raheni jekra kora main suth ke nid aa jaye.paisa aur naam ke chaker main hamni jaisan yuva jingi ke shanch shuk se dur ho rahal bani jaa.raur lekh hamara ke hamar puran din yaad kara delsh.raur ke lekh khatir sadhuwad.\nजुलाई 9, 2010 को 3:33 अपराह्न पर\nराऊर बात से हम सहमत बानी


टटका खबर : अतवार,2अगस्त 2015 (सबेर) – टटका खबर\nटटका खबर : अतवार,2अगस्त 2015 (सबेर)\nभाजपा सरकार में पद ना मिलला से कुछ लोग के पादे के आदत पड़ गइल बा आ गाहे बगाहे कुछ ना कुछ बोकरत रहेला लोग. आतंकी याकूब के खुलेआम पैरवी करे वाला बिहारी बाबू का बाद अब यूपी के वरुण बाबू सामने आइल बाड़न. वरुण के कहना बा कि अधिका फाँसी गरीबे आ मुसलमानन के दीहल जाला. जबकि सचाई इहे बा कि हिन्दुस्तान में होखेवाला फाँसी के सजा में मुसलमानन के गिनती बहुते कम बा. बमु्श्किल सौ में एकाध गो. बाकिर ओही एकाध गो मुसलमान अपराधियन के मिले वाला सजाय पर अतना बवाल काट देलें सेकूलर कीड़ा कि लागेला कि मुसलमानन का साथे अन्याय होखत बा.\nमुस्लिम फिरकापरस्ती के राजनीति करे वाला असदुद्दीन ओवैसी सवाल कइले बाड़न कि पता ना कइसे सलमान खान के तुरते जमानत मिल जाले जबकि हजारो बेगुनाह जेल में सड़त बाड़े. ओवैसौ साध्वी प्रज्ञा ठाकुर जइसन लोग के बात ना करत रहलें जिनका पर अतना बरीस बितला का बादो कवनो चार्ज शीट जमा नइखे कर सकल पुलिस आ कैंसरो से पीड़ित बाड़ी बाकिर जमानत नइखे मिलत उनुका. प्रज्ञा ठाकुर के पिता का मौतो पर जमानत ना दीहल गइल एह न्याय व्यवस्था से. ओवैसी त मुसलमानन के बात करत रहलें. ओवैसी के दावा कि मुसलमान भाजपा के ना त कबो वोट दिहलसि ना कबो दीहि. कहलन कि हज के सब्सिडी बंद क के मुसलमान लड़िकियन के दीहल जाव. हज सबसिडी के फायदा त एयर इण्डिया उठावेले.\nदेश में सेकूलर कीड़ा के काटल लोग याकूब मेमन के फाँसी पड़ला से बहुते बेचैन हो गइल. एही वेदना में सुप्रीम कोर्ट के एगो डिप्टी रजिस्ट्रार याकूब के फाँसी के फैसला से नाराजगी जतावत इस्तीफा दे दिहले बाड़न. भगवान करसु कि आतंकियन से मोह राखे वाला लोग एह डिप्टी रजिस्ट्रार प्रो. अनूप सुरेनन्द्र नाथ के उदाहरण के अनुसरण करत न्यायपालिका से इस्तीफा दे देसु जेहसे न्याय प्रणाली में देशभक्त आ संविधान के अनुपालन करे वाला लोगे रहि जाव.\nसारण जिला के तरैया इलाका के गंडार गाँव का नियरा एगो बस बालू आ लाद के आवत ट्रक का बीच शुक का दुपहरिया सीधा टक्कर हो गइल जवना चलते बस चालक आ एगो महिला सवारी के मौत हो गइल.\nसारण जिला के दिघवारा के उनहचक के एगो लफंगा स्कूल से लवटत छह बरीस के एगो बच्ची संगे कुकर्म करे के कोशिश करत घरी बच्चिया के चिचियाइल सुन के दउड़ल लोग पकड़ लीहल आ जम के धुनाई क के पुलिस के दे दीहल.\nमढ़ौरा इलाका के जोघौली गाँव का सोझा स्टेट हाईवे पर शनिचर के रात एगो गाड़ी एगो आदमी के कचारत भाग गइल जवना से ओह आदमी के मौत ठाँवे पर हो गइल. ना त केहु धक्का मारत देखल ना केहु ओह आदमी के पहचानत बा. पुलिस लाश के पोस्टमार्टम खातिर भेज के केस दर्ज क लिहले बिया.\nतीन गो वोट से मौजूदा अध्यक्ष आ उपाध्यक्ष के हरा के उर्मिला देवी परसा नगर पंचायत के अध्यक्ष आ सत्येन्द्र कुमार उपाध्यक्ष बन गइलन. सदर अनुमंडल अधिकारी का कार्यालय में शनिचर का दिने ई वोटिंग करावल गइल. जीतला का बाद जब एह लोग के समर्थक जुलूस निकालल त विरोधियन से भिड़न्त हो गइल आ कई जने घवाहिल हो गइलन.\nछपरा के जयप्रकाश विश्वविद्यालय कमाल कइले बा. एकरा कइगो काॅलेजन में कई विषय के शिक्षके नइखन तबहियों ओहू काॅलेजन में ओह विषयन के पढावल जारी बा आ विद्यार्थी ‘पढ़’ के पासो होखत जात बाड़ें. अब अतना मेधावी विद्यार्थी जँहे जइहें जेपी विश्वविद्यालय के नाम चमकइबे नू करीहें!\nसीआईएसएफ के बहाली खातिर होखत दौड़ में अपना जगहा दोसरा के दउड़ावे का आरोप में पुलिस मिर्जापुर के कलना दुबे गाँव से आकाश के गिरफ्तार कर लिहले बिया. आकाश अपना जगहा पइसा दे के अबरार अहमद के दउड़वले रहुवे. एह फर्जीवाड़ा में अबरारो धरा गइल आ बतवलसि कि ऊ एगो अउर लड़िका का नाम पर दउड़ चुकल बा. पुलिस अब इलाहाबाद के घूरपुर के राजेशो यादव के खोजत बिया गिरफ्तार करे ला.\nबलिया शहर में नेशनल हाईवे के जमीन दखलिया के सड़क पातर कर देबे वालन पर काल्हु जेसीबी मशीन चलल आ चित्तू पांडे चौराहा से ले के कदम चौराहा ले उतरवारा तरफ के अवरोध साफ कइल गइल. एकाध जगहा गाछो उखाड़े के पड़ल. गाजीपुर से हाजीपुर ले जाए वाला एह हाईवे के चार लेन वाला बनावे के योजना बा बाकिर एह अतिक्रमण करे वालन का चलते रुकावट आवत बा.\nबलिया के रामगढ़ में गायघाट पर गंगा नदी खतरा के निशान से 21 सेंटीमीटर उपर बहे लागल बाड़ी जवना चलते नदी किनार पर निचला इलाकन में बाढ़ के पानी घुसल शुरु क देले बा. गंगा का साथही घाघरो नदी खतरा के निशान छूए खातिर बेचैन हो गइल बा आ एकर पानी जयप्रकाश नगर के अठगांवा ढाला ले चहुँप गइल बा.\nफर्जी पहचान बना के चालू सिम बेचे वाला एगो गिरोह के शनिचर का दिने मऊ जिला के चिरैयाकोट पुलिस रंगे हाथ गिरफ्तार कर लिहलसि. एकनी का लगे से 36 तरह के मुहर आ 122 गो फर्जी पहचान पत्र मिलल जवना का आधार पर बनावल 310 गो चालू सिमो बरामद भइल बा.\nबलिया जिला अस्पताल के नयका बनल इमरजेन्सी भवन में शनिचर का दिन से कामकाज शुरु हो गइल. एह मौका पर यूपी के कैबिनेट मंत्री आ बलिया सदर विधायक नारद राय आपन ब्लड प्रेसर जचवाँ के एकर उद्घाटन कइलन. एह मौका पर सीएमओ डा. पी के सिंहो मौजूद रहलन.\nवाराणसी के लोहता में एगो एगो हिस्ट्रीशीटर अपराधी रवि यादव गोलू के गोली मारल लाश शुक का रात में पुलिस बरामद कइलसि. एह हत्या खातिर रवि यादव के भाई कुछ दोसरा हिस्ट्रीशीटरन का खिलाफ नामजद एफआईआर लिखवले बाड़न. रवि यादव का खिलाफ डेढ़ दर्जन मुकदमा दर्ज बा थानन पर.\nसेंसर बोर्ड गारियन के लिस्ट वापिस ले लिहलसि. कुछ लोग के एह पर विरोध रहुवे कि गारी गुप्ता ना रहला से सिनेमा के अभिव्यक्ति पर चोट चहुँपत बा. साथही इहो तय भइल कि बाकायदा शुल्क ले के फिलिमन के जल्दी से पास करे के सुविधो दीहल जाव.\nसुप्रीम कोर्ट अपना एगो फैसला में कहलसि कि केहू के मर गइला का बाद ओकरा पर बकाया टैक्स के वसूली ना कइल जा सके काहे कि टैक्स जीयत आदमी पर लगावल जाला मुअल मनई पर ना. एह खातिर एक्साइज कानून में कवनो व्यवस्थो नइखे कइल गइल. आयकर कानून में एह तरह के व्यवस्था बा कि बकाया कर संपति के वारिसन से वसूलल जाई.\nजरूरत से अधिका चीनी के भंडार बनला का चलते चीनी के दाम बहुते घट गइला से चीनी मिल आ गन्ना किसानन के होखे वाला नुकसान से बचावे खातिर प्रधानमंत्री नरेंद्र मोदी चीनी के निर्यात कइला के ज़रूरत बतवले बाड़न.\nडेनमार्क का कोपनहेगन में विश्व तीरंदाज़ी चैम्पियनशिप में भारतीय खिलाड़ी पदक जीतल शुरु क दिहले बाड़न. रजत चौहान कम्पाउंड स्पर्धा में रजत पदक जीत लिहलन.\nTags: News in Bhojpuri, चीनी निर्यात, टटका खबर, बिहारी बाबू, भोजपुरी में खबर., मुसलमान, वरुण


पटापट खबर बिहार से – टटका खबर\nपटापट खबर बिहार से\nदाउदपुर थाना के पिलई पोखरा का एगो इनार से शनिचर का दिने एगो लाश मिलल जवना का पाकिट से एकमा थाना के रामपुर बिन्दालाल के मुनेश्वर मिश्रा के नाम वाला कागज मिलल बा. ओकर हाल मुकाम ओह कागज में राजकीय रेल थाना हाजीपुर लिखल बा. लाश इनार से निकाल के पोस्टमार्टम खातिर भेज दिहल गइल बा.\nछपरा के जेपी विश्वविद्यालय के छात्र नेता कालेज प्राचार्यन पर छात्रन के शोषण के आरोप लगावत बाड़े. राजेन्द्र कालेज में छात्रवृति के फार्म खातिर दस रुपया लिहल जा रहल बा. पहिले ई ना लागत रहुवे. कई गो कालेजन में शपथपत्र का नाम पर सौ सौ रुपया के वसूली हो रहल बा. नाम लिखावे में धाँधली के बाजार गरम बा.\nशनिचर का दिने सिवान में लोजपा के प्रदेश सचिव उमेश सिंह, राजद नेता जनार्दन सिंह आ बसपा के महाराजगंज प्रबारी रामनाथ सिंह नीतीश कुमार का मौजूदगी में जदयू में शामिल हो गइलें. आजु चुनाव हो रहल बा. बुझात बा जे जदयू भाजपा के जीते के उमेद देखत ई लोग समय रहते पाला बदल लिहल.\nबरखा जीता दिहलसि भारत के


सहारा का खिलाफ जनहित याचिका – टटका खबर\nपिछला दिने सहारा का ओर से सेबी का खिलाफ एगो खुला चुनौती वाला भरपेजिया विज्ञापन छपवावल रहे. ओह विज्ञापन का खिलाफ लखनऊ के आईपीएस अधिकारी अमिताभ ठाकुर आ उनकर सामाजिक कार्यकर्त्री पत्नी नूतन ठाकुर इलाहाबाद हाईकोर्ट के लखनऊ बेंच का सोझा जनहित याचिका दायर कइले बाड़न. ओह याचिका पर सुनवाई करत हाई कोर्ट सहारा इंडिया परिवार समूह आ ओकर प्रमुख सुब्रत राय के नोटिस जारी कइले बिया.\nएही विज्ञापन में न्यायमूर्ति बी एन अग्रवाल का खिलाफो लिखल गइल बा.\nहाई कोर्ट में एह मुद्दा पर अगिला बहस २ अप्रेल के करावल जाई.\nजान जाईं कि सहारा इंडिया परिवार का फेर में पड़ि के बहुते लोग के धन डूबे का कगार पर बा. निवेशकन के बहला फुसला के सहारा वाले केहू तरह बझवले रखले बाड़न. सहारा अगर अइसन निवेशक का बारे में जानकारी चाहे त कुछ लोग के जानकारी हमनीओ का दे सकीलें.\nTags: सहारा इण्डिया


सब गाँव के रस्ता रोटिए क ओर जाला – Anjoria\nMay 2, 2013 भोजपुरी, लस्टम पस्टम\nबाबा लस्टमानंद जब कलकाता अइले त दू गो चीज देखि के अचरज में परि गइले. एक त हावड़ा के पुल आ ओहपर चलत लइका लईकी, आदमी मेहरारू, आ दोसरका इहवां के रेक्शा. रेक्शा देखि के सांचहुं लोग के बुद्धि काम ना करि. एह में आदमी बैल अइसन जोता के रेक्शा खींचेला. ओकरा देखि के बुझाला कि रेक्शा हाथ गोड़ से ना पेट से खीचाला. जे पेट ना रहित त आदमी कबहुं अइसन काम ना करीत. एकदम बाबा मैथिलीशरण के तर्ज में “रेक्शा जीवन हाय तुम्हारी यह कहानी, हाथो में हत्था और पीछे सवारी.” इहे ना कलकाता के बाहर सायकिल वाला रेक्शा चलेला जइसन अउरीओ जगह चलेला. केहु कबो सोचले बा ओकनी के जिनगी के बारे में. का देहलस ई जिनगी ओकनी के. कलकाता में अक्सर रेक्शा वाला अखबार पढ़त लउक जइहें सन आ बतियइबऽ त सेज से लेके आईपीएल ले पर बहस क लीहें सन. रेक्शा आम आदमी चलावेला आम आदमी खातिर. ओकरा केहु से जे डर बा त ऊ ह पुलिस के डंडा. ई डंडवा गरीब लोग पर जोर स परेला आ अमीरन के देखि के भाग पराला. कलकाता के ई आमदृश्य ह. हर चौराहा पर रेक्शा वालन पर पुलिस के डंडा झटकारल. कबहुं कवनो कार वाला के पुलिस के हाथे पिटात केहु देखले बा. गलती केहु के होखे सजा भोगी गरीबे.\nएकदिन साँझि के बाबा लस्टमानंद आ रामचेला एगो रेक्शावाला के साथ जा बइठले. नवजवान रहे ऊ आ समझदार बुझात रहे. बाबा पूछले, बाबू हो कवना गाँव से आइल बाड़? बड़ा मासूमियत से कहलसि कि, बाबा सब गाँव के रस्ता रोटिए के ओर जाला, राति बेरा कहाँ रहेलऽ? ई पूछला पर कहलस कि, तीस रुपिया रोज कमाए बचावे वाला के कवन घर होई. बस इहे रेक्शा हमार घर, रोजगार, आ सब कुछ ह, रात में कवनो खाली जगह में, खास कर के मेट्रो स्टेशनन के गेट पर घेरावट में सीट उतार के सूति रहेनी सन आ दिन में कवनो बिल्डिंग के छाँह में सुस्ता लेनी सन. कवनो रोड साइड होटल में खा लिहल जाला. बस इहे जिनिगी ह. गाँवे मेहरारू चउका बरतन करेले आ इहवां हम रेक्शा चलावेनी. लोग कहेला कि बहरा कमातारे लेकिन का करऽतारे ई केहु ना जाने. साल छह महीना पर गांवे जानीं त चार छव दिन रहि के चलि आवेनी. अगर बेसी दिन रहेब त भेद खुल जाई आ बेटा मेहरी के इज्जत चल जाई. बाबा, गरीब के जिनगी से बड़हन मजाक आ बड़हन व्यंग्य दुनिया में कुछऊ नइखे. एकरा पर लोग हंसेला आ हमनी का रोएनी सन.\nभगवान एह छात्रन के सुबुद्धि देस\nOne thought on “सब गाँव के रस्ता रोटिए क ओर जाला”\nबहुत नीमनआ सुन्नर रचना .


भोजपुरी में खबर (मंगल,5मई 2015) – टटका खबर\nभोजपुरी में खबर (मंगल,5मई 2015)\nबिहार में 100-100 सीट पर चुनाव लड़े के समझौता हो गइल बा जेडीयू आ राजद का बीच में. लालू के रिश्तेदार मुलायम सिंह यादव नयका जनता परिवार के मुखिया बनावल गइल बाड़न आ लालू के बिहार में एह परिवार के संयोजक बनावल गइल बा. बस अब ले मुख्यमंत्री के नाम के फैसला नइखे भइल आ अधिका उमेद बा कि मुलायम अपना रिश्तेदारे का परिवार से केहू के मुख्यमंत्री बनावल चहीहें. आखिर यूपीओ में त उनुका आपन बेटा छोड़ केहू दोसर ना मिलल. जनता परिवार के सगरी गोल परिवारवादिए हउवन आ हर जगहा ओह गोल के मुखिया के परिवार के कब्जा बा. जदयू एह बात के अपवाद मानल जा सकेला काहे कि अबहीं ले नीतीश अपना परिवार के कवनो सदस्य के आगा नइखन कइले.\nयूपी के मुख्यमंत्री अखिलेश यादव आ दिल्ली के मुख्यमंत्री अरविन्द केजरीवाल का बीच काल्ह दिल्ली सचिवालय में एगो बइठक का बाद एह बात पर सहमति बनल कि जवन जमीन उपलब्ध बा तवना के बारे में मिल जुल के देख लिहल जाव जेहसे एह जमीनन के इस्तेमाल का बारे में आखिरी फैसला लिहल जा सके.\nरेल राज्यमंत्री मनोज सिन्हा काल्हु गाजीपुर में पूवोत्तर रेलवे के क्षेत्रीय रेल प्रशिक्षण संस्थान के शिलान्यास कइलन. कहलन कि पूर्वोत्तर रेलवे का लगे क्षेत्रीय रेल प्रशिक्षण संस्थान ना रह गइल रहे एहसे गाजीपुर में एकरा के खोले के फैसला लीहल गइल. बतवलन कि छपरा से इलाहाबाद तक रेल खण्ड के दोहरीकरण आ बिजलीकरण के काम के मंजूरी दे दीहल गइल बा. ताड़ीघाट से मऊ ले वाया गाजीपुर रेल लाइन बिछावहू के मंजूरी दे दीहल बा.\nपटना हाईकोर्ट प्रोन्नति में आरक्षण के बिहार सरकार के फैसला के रद्द कर दिहले बिया. साल 2012 में एससी-एसटी के प्रोन्नति में आरक्षण देबे के फैसला लिहल गइल रहे.\nआआपा गोल के एगो वालंटियर के शिकायत पर कि ओकर चरित्र हनन करे वाला अफवाहन के कुमार विश्वास काटत नइखन, दिल्ली महिला आयोग कुमार विश्वास के हाजिर होखे के नोटिस भेजले रहुवे. बाकिर कुमार विश्वास के कहना बा कि नोटिस उनुका मिलले नइखे आ ऊ आयोग का सोझा हाजिर ना होखिहें आज मंगल का दिने.\nपापुआ न्यू गिनी में आज सबेरे भूकंप के तेज झटका आइल बा जवना चलते ओहिजा सुनामी आवे के अनेसा बन गइल बा. एह भूकंप के ताकत 7.4 नापल गइल बा आ अंदाजा लगावल जात बा कि जमीन का 63 किलोमीटर भीतर से आइल रहे.\nगुमला से किडनैप भइल डा. आर॰बी॰ चौधरी के फिरौती के रकम लिहला का बावजूद किडनैपर अतवार का देर रात में उनकर गरदन दबा के मुआ दिहले सँ. सोमार का दिने पूरा झारखंड में डाक्टर हड़ताल पर रहले.\nबिहार के सरकारी स्कूलन में सोमार से पूरा हड़ताल पर चल गइल बाड़े नियोजित शिक्षक. राज्य सरकार एह हड़ताल के गैर जिम्मेदाराना हरकत बतावत बिया.\nछत्तीसगढ़ में बस्तर जिला में पीएम मोदी के दौरा का खिलाफ नक्सली बंद के गोहार लगवले बाड़न स. ओकनी के कहना बा कि मोदी सरकार अइला का बाद से देश के औद्योगिक विकास तेज हो गइल बा. एह से गरीबी हटे लागी आ तब ओकनी के समर्थक कहाँ से अइहें.\nअपना चीन यात्रा से पहिलही पीएम मोदी चीन के एगो सोशल साइट ‘साइना बाइबो’ से जुड़ गइल बाड़न जवना के जोरदार स्वागत भइल बा चीन में आ ओहिजा के मीडिया एह बात ला पीएम मोदी के भरपूर तारीफ करत बाड़ी सँ. मोदी सोशल साइटन पर हमेशा से सक्रिय रहल बाड़े.\nइस्लामी आतंकवादी संगठन अलकायदा का तरफ से पीएम मोदी के चेतावल गइल बा कि ऊ आवे वाला समय के खतरा से सावधान रहसु. कहले बाड़न स कि दुनिया भर में मुसलमानन का खिलाफ जंग जारी बा आ अब एकर निर्णायक फैसला क लेबे के समय आ गइल बा.\nसुने में आवत बा कि कटरीना कैफ आ रणबीर कपूर के शादी के मसला करीब करीब तय हो गइल बा आ छेंका के रस्म जल्दिए होखे वाला बा. एह बीच ई जोड़ी हर जगहा साथे साथ लउकत बाड़न चाहे ऊ फेमिली डिनर होखे भा कवनो जगहा छुट्टी मनावे के बात.\nपहिला मैच में बराबरी पर छूटल मुकाबला का बाद भारत आ जापान के बीच हॉकी टेस्ट सीरीज के दुसरका मैच आज मंगल का दिने होखे वाला बा. अपना घरेलू मैदान पर खेलत भारत के पलड़ा भारी रहे के उमेद जतावल जात बा.\nसोमार का दिने आईपीएल के मैच में चेन्नई सुपरकिंग्स रॉयल चैलेंजर्स बैंगलोर के 24 रन से हरा दिहलसि. दोसर मैच में कोलकाता नाइट राइडर्स 35 रन से सनराइजर्स हैदराबाद के हरा दिहलसि.\nवस्तु आ सेवा कर (जीएसटी) विधेयक आज लोकसभा में राखल जाई बाकिर ओकरा पहिलहीं से कांग्रेस आ दोसर विरोधी दल संसद में मोगा का बस में भइल दुराचार पर बवाल करे के तइयारी में बाड़े. तृणमूल कांग्रेस एह विधेयक के समर्थन करे के बात कहले बिया.\nरियल एस्टेट (विनियमन और विकास) विधेयक के आज राज्यसभा में राखल जाई. कांग्रेस एहू विधेयक के खिलाफ बिया.\nयूपी सरकार केन्द्रीय मंत्री कलराज मिश्र का खिलाफ साल 2009 के चुनाव में आचार संहिता लांघे के मुकदमा वापस लेबे के फैसला कइले बिया. पीलीभीत के एगो अदालत एह मामिला के सुनवाई 21 मई के करे वाली बिया.\nराष्ट्रीय लोक समता पार्टी के अध्यक्ष आ केन्द्रीय मानव संसाधन विकास राज्यमंत्री उपेन्द्र कुशवाहा भागलपुर में कहलन कि देश में एगो रोजगार उन्मुखी नीति बनावल जाई जवना का बाद देश के नवहियन के नौकरी मिले के गारंटी होखी.\nउच्चतम न्यायालय के फैसला आइल बा कि पैतृक संपत्ति केहु के दान में ना दिहल जा सके. एह संपति के वारिसने का बीच बाँटल जा सकेला.\nनीतीश आ लालू के हाथ मिलव्वल का बाद बिहार में जंगल राज के वापसी हो गइल बा. गया से किडनैप डाक्टर पंकज कुमार गुप्ता आ उनुका पत्नी के अबले कुछ पता नइखे लागल. डाक्टर लोग चेतावनी दिहले बा कि अगर डाक्टर दंपति के जल्दी से रिहा नइखे करावल जात त राज्य भर में चिकित्सा सेवा ठप क दीहल जाई.\nउत्तर प्रदेश, देश-दुनिया, बिहार\nNews in Bhojpuri, टटका खबर, भोजपुरी में खबर.\nभोजपुरी में खबर (सोमार, 27 अप्रैल 2015)\nभोजपुरी में खबर (बुध,6मई 2015)


Know who was Nati Binodini and some interesting facts of her life Bhojpuri: जानीं के रहली नटी बिनोदिनी? उनकर जीवन के कुछ रोचक प्रसंग\nअपना अभिनय आ कला से बिनोदिनी बंगाली थिएटर के नया आयाम दिहली एहीसे आजुओ बंगाल में ऊ ‘नटी बिनोदिनी’ के नाम से लोगन के दिल में बाड़ी. समय-समय पर बंगाली थिएटर आ टीवी धारावाहिकन में उनकरा कहानी के दोहरावत जात रहेला.\nLast Updated: April 10, 2021, 12:01 PM IST\nनटी बिनोदिनी पर भोजपुरी में बहुते कम लेख मिली. के रहली नटी बिनोदिनी? बिनोदिनी दासी (जनम- सन 1862, मृत्यु- सन 1941) के नटी बिनोदिनी के नाम से ढेर जानल जात रहल ह. ऊ कलकत्ता के बांग्ला भाषा के एगो प्रसिद्ध नाट्य अभिनेत्री रहली. नटी बिनोदिनी 12 साल के उमिर में एक्टिंग शुरू कइली आ 23 साल के उमिर में नाटक कइल छोड़ि दिहली. काहें छोड़ली? ई प्रसंग बाद में आई. रंगमंच छोड़ला का बाद सन 1913 में नटी बिनोदिनी आपन आत्मकथा लिखली “आमार कथा” (The Story of My Life) जौना के अंग्रेजी अनुवाद आजुओ बड़ा चाव से पढ़ल जाला. नटी बिनोदिनी उन्नीसवीं शताब्दी के रेयर अभिनेत्री रहली जौन खाली 11 साल तक रंगमंच पर रहि के भारी ख्याति पवली आ कैरियर के शिखर पर रहते अचानक नाटक से सन्यास ले लिहली. एही 11 साल में ऊ 80 गो नाटक में एक्टिंग क चुकल रहली.\nबंगाली थिएटर देश के गिनल- चुनल थिएटर रहे जौन अपना नाटकन में महिला कलाकारन के स्टेज पर उतार दिहलस. ओही शुरुआती दौर के पहिला कुछ महिला कलाकारन में से एगो रहली बिनोदिनी दासी. ना त पहिले मरदे, औरत बनि के एक्टिंग करत रहल ह लोग. त नटी बिनोदिनी के माता आ दादी वेश्या रहे लोग. घर में घनघोर गरीबी रहे. उनकरा छोट भाई के सिर्फ पांच साल के उमिर में एसे शादी क दियाइल कि दहेज़ में सोना के गहना मिली जौना के बेंचि के घर के खर्चा चली. भाइयो कुछ दिन बाद मरि गइल. बिनोदिनी के ऊपर घर चलावे के ज़िम्मेदारी आ गइल. नतीजा ई भइल कि 12 साल के उमिर से ही ऊ थिएटर करे सुरू दिहली. थिएटर के दुनिया से उनकर पहिचान ओह समय के एगो थिएटर गायिका गंगाबाई करववली. गंगाबाई उनकरा घर में किराया पर रहे आइल रहली आ ऊहे बच्ची बिनोदिनी के गायन सिखावे लगली. एह लेख में आगे बहुत रोचक बात बाड़ी सन. बाकिर कुछ फैक्ट जानल जरूरी बा. कुछ लाइन उनुका फैक्ट पर रहो. ओकरा बाद रोचक तथ्य पर.\nअपना अभिनय आ कला से बिनोदिनी बंगाली थिएटर के नया आयाम दिहली एहीसे आजुओ बंगाल में ऊ ‘नटी बिनोदिनी’ के नाम से लोगन के दिल में बाड़ी. समय-समय पर बंगाली थिएटर आ टीवी धारावाहिकन में उनकरा कहानी के दोहरावत जात रहेला. ऊ पहिला एक्टर रहली जौन एकही नाटक में अलग- अलग भूमिका में आके लोगन के अपना अभिनय कला से चकित क देसु. ‘मेघनाद वध’ में ऊ छव गो अलग-अलग भूमिका निभावली – परिमाला, बरुनी, रती, माया, महामाया आ सीता. एकरा अलावा ‘दुर्गेश नंदिनी’ नाटक में ऊ तीन गो किरदार के अभिनय कइली. त उनुकरा अभिनय के रेंज के आजु ले केहू मूल्यांकन ना क पावल.\n‘चैतन्य लीला’ में उनकर अभिनय के चर्चा पूरा बंगाल में फइल गइल. दर्शकन के लागे कि जइसे खुदे संत चैतन्य महाप्रभु सामने आके खड़ा हो गइल बाड़े. चैतन्य महाप्रभु के एक्टिंग नटी बिनोदिनी कइले रहली. ई नाटक एगो अउरी वजह से चर्चा में रहे. महान संत रामकृष्ण परमहंस, खुदे एह नाटक के देखे खातिर आ गइले. नाटक देखला का बाद ऊ नटी बिनोदिनी के कला से एतना प्रभावित भइले कि खुदे जाके बिनोदिनी से मिलले आ उनुका कला के सराहना कके आसिरबाद दिहले.\nआजु भी कहल जाला कि ‘चैतन्य लीला’ के समय नटी बिनोदिनी के थिएटर कैरियर अपना चरम पर रहे. हर तरफ अभिनय के दुनिया में उनकरे नांव सुना. एकरा दू साल बाद, सन 1887 में ऊ आपन आखिरी नाटक ‘बेल्लिक बाज़ार’ नाटक में अभिनय कके सिर्फ 24 साल के उमिर में रंगमंच के दुनिया से अलग हो गइली. कारन? लोग अलग-अलग वजह बतावेला. केहू कहेला कि संत चैतन्य के भूमिका से उनुका मन पर एतना गहिर छाप परल कि उनुकर मन एह दुनिया से विरक्त हो गइल, त केहू कहेला कि अपना निजी संबंध के कारन ऊ एक्टिंग कइल छोड़ि दिहली. ईहो माने वाला ढेर आदमी बाड़े जे कहेला कि रामकृष्ण परमहंस के आसिरबाद में एतना असर रहे कि उनुकर मन भगवान में लागि गइल आ थिएटर उनुकरा व्यर्थ लागे लागल. जौन भी कारन होखे, बाकिर नटी बिनोदिनी के अभिनय के छाप अइसन रहे कि आजु ले उनुकर नांव अमर बा. थिएटर के पहिली महिला कलाकारन में से एगो रहला के अलावा, नटी बिनोदिनी आपन आत्म-कथा लिखे वाली गिनल- चुनल दक्षिण एशियाई अभिनेत्रियन में से एगो गिनाली.\nसन 1913 में ‘अमार कथा’ लिखली आ 1924-25 में ‘अमार अभिनेत्री जीबन’ किताब लिखली. ए किताबन में ऊ अपना जीवन (स्टेज पर आ स्टेज के बाहर) के उतार-चढ़ाव के बारे में रोचक ढंग से लिखले बाड़ी. एह किताबन में ऊ थिएटर के दुनिया में महिला के साथे पक्षपात आ दुर्व्यवहार के उजागर कइले बाड़ी. उनकरे किताब पढ़ि के लोगन के पता चलल कि कइसे कलकत्ता के मशहूर ‘स्टार थिएटर’ के निर्माण खातिर नटी बिनोदिनी अपना देह के सौदा कइली.\nगिरीश चंद्र घोष जब आपन एगो थिएटर बनावे के सोचले त उनुकर ई सपना, नटी बिनोदिनी के भी सपना बनि गइल. बाकिर समस्या रहे कि रुपया कहां से आई? तले गिरीश घोष के एगो व्यवसायी गुरुमुख रे ऑफर दिहले कि ऊ उनुकरा के थिएटर बनावे खातिर रुपया दीहें. बाकिर बदला में गुरुमुख राय कहले कि अपना नाटक मंडली के सबसे होनहार आ मशहूर कलाकार- नटी बिनोदिनी हमरा के देदीं. माने नटी बिनोदिनी उनुकर उप पत्नी बनि के रहसु. नटी बिनोदिनी के ई जानकारी मिलल. उनुका कुछ समुझे में ना आइल कि का करसु? उनुका के असमंजस से निकाले खातिर गुरुमुख राय एगो अउरी पासा फेंकले. कहले कि जदि नटी बिनोदिनी उनुकर ई शर्त मानि लीहें त ऊ थिएटर के नांव नटी बिनोदिनी के नांव पर रखिहें.\nअपना कुछ साथी कलाकारन के समुझवला आ अपना गुरु गिरीश चंद्र घोष के सपना खातिर नटी बिनोदिनी गुरुमुख राय के शर्त मानि लिहली. एगो शादीशुदा आदमी के साथे उप पत्नी बनि के रहे खातिर ऊ स्वीकार क लिहली. उद्देश्य ई रहे कि कला आ रंगमंच के सही मुकाम मिल सके. बाकिर उनुका ई पता ना रहे कि जौना रंगमंच के ऊ आपन मुकुट बनवले बाड़ी उहे रंगमंच उनुका संगे धोखा करी.\nथिएटर के निर्माण पूरा भइल त गुरुमुख राय आ गिरीश चंद्र घोष थिएटर के नांव बिनोदिनी थिएटर ना राखि के ‘स्टार थिएटर’ राखि दिहल लोग. ओह लोगन के लागल कि वेश्या परिवार के लड़की के नांव पर थिएटर के नांव राखल ठीक नइखे. ये वो पल था जब दकियानूसी सोच, कला और किए गए वादे पर भारी पड़ चुकी थी. नटी बिनोदिनी के दिल पर बड़ा भारी चोट लागल. बाकिर केहू तरे ऊ एकरा के सहि लिहली.\nनटी बिनोदिनी ज़हर के घूंट पी लिहली. कौनो विरोध ना कइली. बाकिर उनुकर नाराजगी उनकरा किताबन में लउकि जाई. नटी बिनोदिनी के किताबन में ऊ कुछ सवाल खुद से कइले बाड़ी जौन कि किताब के मार्मिक अंश मानल जाला. त नटी बिनोदिनी अपना पहिचान खातिर लेखन के माध्यम से लड़ाई लड़त- लड़त मरि गइली आ एही से उनकर अमरता भी जुड़ि गइल. बिना कौनो स्कूली पढ़ाई के, एगो परफेक्ट आ दिल छू लेबे वाली आत्मकथा लीखल निश्चिते विलक्षण प्रतिभा कहाई. नटी बिनोदिनी 100 गो के करीब कविता भी लिखले रहली. केहू सरियावे, जतन करे वाला रहित त उहो पढ़े के मिलित. कउनो दुर्लभ चीज भुला जाला तब जाके ओकर असली कीमत के पता चलेला. (लेखक विनय बिहारी सिंह वरिष्ठ पत्रकार हैं.)


टटका खबर, शनिचर, १० अप्रैल – Anjoria\nअप्रैल 10, 2010 news in bhojpuri, टटका खबर\nगृहमंत्री इस्तीफा पेश कइलें बाकिर कुबूल ना भइल\nदंतेवाड़ा में भइल नक्सली हमला के नैतिक जिम्मेदारी लेत गृहमंत्री पी चिदम्बरम प्रधानमंत्री के आपन इस्तीफा पेश कर दिहलन जवना के सकारल ना गइल. कहल जात बा कि कांग्रेसे में उनका खिलाफ फुसुरफुसुर होत रहे जवन इस्तीफा के बात सुन के रुक गइल. बाद में पार्टी एकर वाहवाही लूटे में लाग गइल. विपक्ष कहले बा कि अबहीं इस्तीफा आ राजनीति के समय नइखे. जरुरत बा एक जुट होके नक्सलियन के सफाया के काम करे के.\nबलिया में बीडीओ घूस लेत गिरफ्तार\nमनरेगा के भुगतान करे खातिर एगो ठीकेदार से पन्द्रह हजार रुपिया घूस लेत बेलहरी ब्लाक के बीडीओ पी एन मिश्रा के रंगेहाथ गिरफ्तार कर लिहल गइल. गिरफ्तारी के ओ भरपूर विरोध कइलें जवना में उनकर मकान मालिको, जे बेलहरिये ब्लाक में एडीओ बाड़े़ शामिल रहलें. प्रशासन उनको खिलाफ कार्रवाई करे पर सोच रहल बा. मिश्रा के कहनाम बा कि उनुका के झूठ फँसावल जा रहल बा.\nनक्सली हमला में बाप बेटा के मौत\nरोहतास जिला के चेनारी थाना के केनार खुर्द गाँव में हमला बोल के माओवादी बदन सिंह का घर में घुस गइलें आ बदन सिंह आ उनका बेटा विश्वम्भर सिंह कुशवाहा के गोली मार दिहलें. जमीन का चलते बदन आ उनका सौतेला भाई संदेश कुमार से झगड़ा रहुवे. संदेश बाद में नक्सली गिरोह में शामिल हो गइल रहे आ ओकरे कहला पर ई हमला होखे के बात कहल जा रहल बा.\nघर में मगरमच्छ घुसल\nपश्चिमी चंपारण के पिपरासी पंचायत के परसौनी गाँव में बियफे के रात एगो मगरमच्छ घर में घुस गइल. ऊ एगो लड़िका के अपना चपेट में लेबे चहलस तबले लोग के नींद टूट गइल आ भाग के लोग आपन जान बचावल. बाद में गाँव के लोग लाठी डंडा लेके ओह मगरमच्छ के बगल का नाला में भगा दिहल. दू हफ्ता पहिलहू ओही घर में मगरमच्छ घुसल रहे त ओकरा के पकड़ के वन विभाग के दे दिहल गइल रहे. विभाग ओकरा के गंडक में छोड़ दिहलस.\nहथुआ राज के लखरांव बाग के गेंहू प्रशासन कटववलसि\nहथुआ राज के १९२ एकड़ में पसरल लखरांव बाग का जमीन पर माले वाला कब्जा कर लिहले रहुवन सँ. प्रशासन तब ओह जमीन पर निषेधाज्ञा लगा दिहले रहे. ओह जमीन पर खड़ा गेंहू के फसल के शुक का दिने भारी पुलिस बन्दोबस्त में कटवा के मुख्यालय भेज दिहल गइलल जहाँ ओकरा के बेच के ओकर पैसा ट्रेजरी में जमा करे के आदेश डीएम दिहले रहलें.\nछपरा में शुरु भइल खेल प्रतियोगिता\nछपरा के जेपी विश्वविद्यालय में अंतर विश्वविद्यालय क्रीड़ा महोत्सव के काल्हु विधिवत शुभारंभ कइल गइल. चार दिन चले वाला एह कार्यक्रम में बिहार के विश्वविद्यालयन के खिलाड़ी आपन प्रतिभा देखइहें आ प्रतियोगिता करीहें. पहिला दिने भागलपुर विश्वविद्यालय के पलड़ा भारी रहल.\nट्रेन में छेड़खानी करे वाला सेना के जवान गिरफ्तार\nजम्मूतवी से गोहाटी जाये वाली लोहित एक्सप्रेस का एसी थ्री टायर बोगी में सेना के जवान जकवीरुन हक अपना परिवार का साथे न्यू जलपाईगुड़ी जात रहे. ओही बोगी में सवार दोसर जवान वैशाली के रविरंजन सिंह शराब का नशा में हक का बेटी का साथ छेड़खानी करे लागल. ओकरा के ठीक से रहे के कहल गइल बाकिर ऊ ना मानल त छपरा जीआरपी में शिकायत कर के ओकरा के गिरफ्तार करवा दिहल गइल.\nभयंकर अगलगी में दू बच्ची जल मरली स\nबलिया हल्दी थाना के गायघाट में काल्हु लागल आग में दू गो छोट छोट बच्ची जिंदे जल गइलीं सँ, करीब अढ़ाई सौ परिवार एह अगलगी से बेघर हो गइल बा. दर्जन भर से बेसी मवेशिओ एह आगका चपेट में आ के झँउस गइल बाड़े. एक घंटा बाद चहुँपल दमकल के कई घंटा लागल आग बुतावे में. एह मौसम में गरमी आ पछुआ बयार का चलते हर इलाका हर जिला से आग से होखे वाला नुकसान के खबर आ रहल बा.\nसानिया मिर्जा के सितारा गर्दिश में चलल शुरु\nपाकिस्तानी खिलाड़ी से ओकरा पहिलका बीबी के लताक दिलवा के ओकरा से शादी करे जा रहल भारत के टेनिस खिलाड़ी सानिया मिर्जा के ब्रांड वैल्यू में जोरदार गिरावट आइल बा. कबर बा कि कैडबरी अब अपना विज्ञापन में सानिया के इस्तेमाल बन्द कर दिहले बा. बाकियो प्रायोजक धीरे धीरे कन्नी काटल शुरु कर दिहले बाड़े.\nपरसो के टूटल बाजार काल्हु पलटी मार दिहलस\nग्रीस में आवे वाला आर्थिक संकट का अनेसा में बियफे का दिने दुनिया भर के बाजार टूट गइल रहे आ ओहि झोंक में भारतो के शेयर बाजार आ गइल रहे. बाकिर काल्हु निवेशक फेर तेजी से लवटलें आ सेंसेक्स २१९ अंक चढ़ के बन्द भइल. परसो ई २५५ अंक टूटल रहे.


टटका खबर, शनिचर, १९ जून – Anjoria\nJun 19, 2010 news in bhojpuri, टटका खबर\nपढ़ाई खातिर अब पूंजी के चिन्ता करे के जरुरत ना पड़ी\nकेन्द्र सरकार के पहल पर सगरी राज्य सरकारो सहमत हो गइल कि एगो नेशनल एजुकेशन फाइनेन्स कार्पोरेशन बनावल जाव जवन शिक्षा खातिर कम मात्र चार फीसदि ब्याज पर ऋण दी. वास्तविक ऋण त ओह विद्यार्थी के अगल बगल वाला बैंके से मिली जवना के एनईएफसी फाइनेन्स कर दी आ सरकारे पचहत्तर फीसदी लोन के गारण्टीओ ले ली. ई सब एह चलते संभव हो रहल बा कि अब सगरी डिग्री डिप्लोमा डिपाजिटरी में रही आ सबका के राष्ट्रीय पहचन संख्या दे दिहल जाई. एह से लिहल कर्जा हर हालत में चुकावहीं के पड़ी.\nरेलवे भर्ती बोर्ड के प्रश्नपत्र घोटाला\nरेलवे में बहाली खातिर होखे वाली परीक्षा में गड़बड़झाला आम आ पुरान बाति हऽ बाकिर अबले एह में छोटेमोट घोटालेबाज पकड़ात रहले ह सन. अबकी बेर मुंबई बोर्ड के चेयरमैन के बेटा समेत आठ जने के गिरफ्तार कइल गइल बा. चेयरमैन एसएस शर्मा के सस्पेण्ड कर दिहल गइल बा. एह लोग पर ६ जून आ १३ जून के भइल परीक्षा के प्रश्नपत्र बेचे के आरोप बा. गिरफ्तार लोगन का लगे से ४४४ गो अभ्यर्थियन के मूल प्रमाणपत्र मिलल बा. मूल प्रमाणपत्र एह खातिर राखल जाले कि जबले ऊ पइसा ना दी तबले बहाली ना पा सके.\nयूपी में मेडिकल इन्टर्न के भत्ता बढ़ा दिहल गइल\nपिछला कुछ दिन से आन्दोलनरत इन्टर्न के माँग पर विचार करत यूपी सरकार राज्य का एमबीबीएस, बीडीएस, बीएएमएस, बीयूएमएस कोर्स में इन्टर्नशिप का दौरान मिले वाला मासिक भत्ता बढ़ा के साढ़े सात हजार रुपिया कर दिहलस. अबले नवम्बर १९९८ में निर्धारित भत्ता १९५० रुपिया दिहल जात रहल हऽ. तब केन्द्र सरकार अपना इन्टर्न के २३४० रुपिया के मासिक भत्ता देत रहुवे. आजकल केन्द्र सरकार के भत्ता ८९०० रुपिया हो गइल बा.\nभाजपा अपना तीन गो विधायकन के निलम्बित कइलस\nहाल में भइल राज्यसभा चुनाव में पार्टी के निर्देश के उल्लंघन करके दोसरा के वोट देबे वाला बिहार के विधायकबनवारी लाल, उड़ीसा के भीमसेन चौधरी, आ झारखंड के रामचंद्र के निलम्बित कर दिहले बिया. पार्टी इहो कहले बिया कि राजस्थान में भाजपा उम्मीदवार के वोट देबे वाला सतरह गो कांग्रेसी विधायकन के अयोग्य करार दिहल जाव. ई त अजब प्रेम के गजब कहानी हो गइल. तहरे के वोट दिहलस तूही सजाय दिआवल चाहत बाड़, का लोचा बा इहो बताव भाई? ओने राजदो अपना दू गो विधायकन के क्रासवोटिंग करे खातिर पार्टी से निकाल दिहले बा.\nशिक्षकन के रिटायरमेंट का उमिर पर केन्द्र आ राज्यन में असहमति\nदेश में शिक्षकन के भारी कमी देखत केन्द्र सरकार चाहत बिया कि ओह लोग के रिटायरमेंट के उमिर बढ़ा के ६५ साल कर दिहल जाव. केन्द्र अपना संस्थानन में एकरा के लागू कर दिहले बा बाकिर राज्य सरकारन के राय अएहसे अलग बा. ऊ लोग चाहत बा कि एकर फैसला राज्यसरकारने पर छोड़ दिहल जाव आ बिना एह शर्त के लदले केन्द्र आपन प्रस्तावित सहायता देव. केन्द्र सरकार के कहनाम बा कि अगर राज्य सरकार ई शर्त मान लेव त केन्द्र ८० फीसदी वेतन भत्ता दी. राज्य सरकारन के कहनाम बा कि शिक्षकन के रिटायरमेंट उमिर बढ़वला पर बाकियो विभागन के कर्मचारी इहे माँग करे लगीहे.\nनक्सली समस्या के सशस्त्र संघर्ष का दायरा में ना राखल जा सके\nसंयुक्त राष्ट्र संघ अपना एगो रपट में नक्सली समस्या के सशस्त्र संघर्ष बतवले बा जवना पर भारत कड़ा आपत्ति दर्ज करवले बा. कहले बा कि नक्लसी हिंसा सबसे घिनाह आ निंदा करे लायक काम बा बाकिर संयुक्त राष्ट्र संघ भारत के रुख से सहमत नइखे. ओह रिपोर्ट में कहल गइल बा कि नक्सली अपना काम में छोट छोट लड़िकनो के शामिल करत बाड़े बाकिर कहतारे कि बच्चन के इस्तेमाल सूचना ले जावे ले आवे खातिर कइल जाले.\nजस्टिस अहमदी के ट्रस्ट से हटावे के माँग\nभोपाल त्रासदी का समय सुप्रीमकोर्ट के चीफ जस्टिस रहल जस्टिस अहमदी भोपाल दुर्घटना के मामूली सड़क दुर्घटना वाला कानून का दायरा में राखे के आदेश दिहले रहले. बाद में ओह पर दायर समीक्षो याचिका के ऊ खारिज कर दिहले रहले. अब ई बात सार्वजनिक चरचा में आ गइला का बाद उनका के भोपाल हास्पीटल ट्रस्ट के आजीवन अध्यक्ष पद से हटावे के माँग हो रहल बा. मध्यप्रदेश सरकार के एगो विशेषज्ञ कानूनी पैनलो एकर सलाह दिहले बा.\nमंदिर के मूर्ति तूड़े का खिलाफ तनाव\nगाजीपुर का करीमुद्दीनपुर इलाका में जगदीशपुर के रामजानकीमन्दिर में राखल मूर्ति तूड़ दिहल गइल बा. लोग के आरोप बा कि बगल के महेन्द गांव के अल्पसंख्यक आ के मूर्ति तूड़ले. ओह घरी गाँव का लोग एगो शादी में जुटल रहे. बाद में मन्दिर का लगे खेलत लड़िका आ के ई बात बतवले सँ. ओकरा बाद दुनु गाँव के लोग आमने सामने हो गइल आ दुनु ओर से ढेला पत्थर चले लागल.१४ आदमी घवाहिल हो गइल बाड़े. बाद में अगल बगल के पाँच गो थाना के पुलिस आ के हालात सम्हरलसि, दुनु तरफ से केसाकेसी भइल बा.\nरिलायन्स के एजीएम का बाद ओकरा शेयर के भाव गिर गइल\nरिलायन्स से निवेशक अतना उम्मेद लगवले राखेले कि जब ओकर एजीएम होखे वाला हो, जब ओकर वार्षिक लेखा जोखा आवे वाला हो तब ओकर दाम बढ़ जाले बाकिर जइसहीं सब कुछ सामने आ जाला तसहीं दाम गिरल शुरु हो जाले. ई बात शेयर बाजार के एगो दोसरो नियम बतावेला. दाम तबे बढ़ेला जब कवनो उम्मेद होखे. जसहीं उम्मीद पूरा हो जाला लोग के रुचि खतम हो जाला आ दाम गिरल शुरु हो जाला. भलही उम्मीद सही साबित भइल होखे.\nकाल्हु का मैच में अमेरिका आ स्लोवेनिया दूदू गोल से बराबरी पर रहले, इंगलैण्ड आ अल्जीरिया का मैच में कवनो गोल ना भइल, आ सर्बिया जर्मनी के एक शून्य से हरा दिहलसि. आजु का मैचन में हालैण्ड आ जापान का बीच, घाना आ आस्ट्रेलिया का बीच, आ कैमरुन आ डेनमार्क का बीच मैच होखे जा रहल बा.


कपड़न के बिक्री पर टैक्स का खिलाफ बाजार बंद – टटका खबर\nबिहार में शराबबंदी से होखेवाला राजस्व नुकसान के भरपाई करे खातिर सभका प टैक्स लगा दिहल गइल बा. अइसने टैक्सन में शामिल बा कपड़न के बिक्री पर टैक्स.\nएह टैक्स का खिलाफ काल्हु से तीन दिन ले सगरी कपड़ा दुकानन के बंद राखे के फैसला कइले बाड़ें व्यापारी. बिहार टेक्सटाईल चैम्बर ऑफ कॉमर्स के प्रधान महासचिव रंजीत सिंह बतावत बाडडन कि एह तरह के टैक्स कवनो राज्य में नइखे. बिहार सरकार के एह फैसला से राज्य के कपड़ा व्यवसायी बरबादी का राह पर ठेला जइहें.\nकहलन कि अगर सरकार अपना फैसला के वापिस नइखे लेत त आंदोलन के अउरी तेज कइल जाई.\nTags: कपड़न के बिक्री पर टैक्स


होली के सतरंगी रंग में सम्हत माँगेंगे के उमंग - cartoondhun\nHome भोजपुरी भोजपुरी लोकपत्र होली के सतरंगी रंग में सम्हत माँगेंगे के उमंग\nकिरिन डूब गईल । साँझ हो गईल। अन्हार होखे लागल। गाँव के हर गली – मोहल्ला में बाल समूह गान गूँजे लागल। होली के सतरंगी रंग में सम्हत ( होलिका जलाने की सामाग्री ) माँगेंगे के उमंग में झूमें लागल लड़िकन के टोली । एकर मतलब होली नज़दीक आ गइल। रंग चढ़े लागल छोटे – छोटे लड़िकन पर। बाल – गोपाल के कंठ से निकले लागल समत माँगे वाला सुरीला गीत-\nसम्हता गोंसाई गोड़ लागिला\nघरे -घरे गोईठा माँगिला\nये झाझा माई पाँच गो गोईठा दऽ\nजे दिही ओकर सोने के केवाड़ी\nजे ना दिही ओकर गोबर के केवाड़ी ।\nअब के आपन केवाड़ी गोबर के करवावल चाही ? के नन्हामन के सराप आपन माथे चढ़ावल चाही ? ख़ुशी -ख़ुशी सभेकेहू पाँच गो गोईठा निकाल के लड़िकन के झोली में डलिये देत रहे । जे ना देवल चाहत रहे ओकरो मन पसिज जात रहे गीत के बोल सुनके । ना ढ़ोलक – ना झाल । बस नन्हा कंठ के समूह गान। जवन केतना मिठ लागत रहे । कईसे बेयान करीं। करीं त करीं व्याख्या कईसे।\nफगुआ गीत – मस्त फगुनवा\nभोजपुरी संस्कृति के हजारों रंग के सुर से सराबोर रहे सम्हत गान । जवन स्वार्थ आ द्वैष के अभाव से ग्रसित रहे। भाव रहे त बस प्रेम के । प्रेम भाव से गोड़ लाग के आ आग्रह करके होलिका जरावे खातिर गोईठा (उपला) – लकड़ी जुटावे के । मन भीतर में फ़न मारके बईठल राग-द्वेष , भेद-भाव, ऊँचा-नीचा, जात-पात के भाव ख़ाक करेके। दिल से दिल मिलाके के जश्न मनावे के ।असत्य के जरावे के आ सत्य के सोना जईसन चमकावे के । भाईचारा बढ़ावे के । भाव रहे त बस आपन संस्कृति के आगे बढ़ावे के ।मिल-जुल के होली उत्सव मनावे के ।\nसम्पूर्ण ऊर्जा से भरल परम्परा-\nनईखे मालूम । हमरो नईखे मालूम कि एह परम्परा के शुरूआत कब आ कईसे भईल। बस एतना मालूम बा कि अब देखे सुने के नईखे मिलत । केकर नजर लागल कि अलोपित हो गईल एतना सुनर आ उत्साह से भरल ऊर्जावान परम्परा ।\nएक बात सोंचे वाला बा । एह परम्परा के गढ़े वाला होलिका जरावे खातिर गोईठा-लकड़ी जुटावे के काम नन्हा-नन्हा हाथ के काहे संउपलस ? एतना बड़हन जिम्मेदारी लड़िकन के कंधा पर देवे के पिछे त जरूर कवनो कारण होखी । हो सकेला पहिले ईंधन के अभाव होखत होई । बड़-बुजुर्ग लोगन के धेयान जीविकापार्जन खातिर खेती आ दोसर काम-धंधा पर लागल रहत होई । दिनभर काम करेवाला हारल-थाकल आदमी साँझ के आराम करे खातिर खटिया पर गिर जात होई। अब अईसे में होलिका जरावे खातिर लकड़ी-गोईठा जुटावे के समस्या खड़ा हो गईल होखी। तब एह धार्मिक उत्सव के संकट से ऊबारे खातिर लड़िकन के आगे लिआवे के सोंचल गईल होई।\nहोली के गीतन से एकदम अलग एह गीत के रचना भइल। सरल -सुगम आ आग्रह वादी एह गीत के रचना के कईलस बतावल बड़ा मुश्किल बा। काहेसे कि केहूके मालूम नईखे। ना कवनो लोक परम्परा के किताब में रचनाकार के नाम बा। ना कवनो धर्म ग्रंथ में । एह गीत के सुनके ख़ाली अंदाज़ा लगावल जा सकेला कि रचनाकार ज़रूर बालमन के निश्छलता से प्रभावित होखी । गीत लिखे खातिर केतना दिनन से प्रयासरत होखी ।\nएक ओर जहाँ होली के गीतन में रोमांच – मजाक आ अश्लीलता के भाव होखेला । दोसरा तरफ़ सम्हत माँगे वाला गीत भोजपुरी संस्कृति आ परम्परा के जड़ के मज़बूत करे खातिर प्रेरित करेला। कहल जा सकेला कि एह परम्परा के निर्वाह करे के ज़िम्मेदारी नन्हेंमन के कंधा पर रहे। परम्पर आगे बढ़ल, खुब आगे बढ़ल । तन आ मन से बढ़ल । नेह – स्नेह के रंग चटकीला होखत रहल ।\nसमय के साथे हर चीज़ में बदलाव होखत रहेला । एकरो साथे ईहे भइल। अब एह परम्पर के कतहीं देखे के ना मिले, ना हीं गीत सुनेके मिलेला। शायद एकर समय पूरा हो गईल।तबहिं त हमनी के बीच से धीरे से अलोपित हो गईल।4G के युग केतना परम्परा के आपन गाल में दबा के चबा गइल। अब त ऑनलाइन हर चीज़ हो रहल बा। होलियो ऑनलाइन खेलीं सभे WhatsApp आ Facebook पर।\nTags: भोजपुरी संस्कृतिसम्हतहोलिका


फेनुस - रामनाथ राजेश - मैना: भोजपुरी साहित्य क उड़ान (Maina Bhojpuri Magazine)\nHome रामनाथ राजेश Katha फेनुस - रामनाथ राजेश\nफेनुस - रामनाथ राजेश\nओह दिन गबुदना एक दम गेना लेखा उछलत आइल रहे. असहूं ऊ हमेशा बत्तीसी देखाइएके बोलेला. हम ओकरा के कब से जानतानी ठीक से नइखीं कह सकत. भंइसी के चरवाही में जब जाइब त देखब कि टोला भर के भंइस ऊ अकेलहीं हांकता. सांच कहीं त हमनी के चरवाही में गबुदना के रहते कवनो चिंता ना रहल.\nहमनी के टोला भर के सेयान लइका कौनों फेंड़ा तर बइठ जाइब जा. फेर ताश निकली. चार-छव गो आदमी खेले वाला अउर बाकी देखे वाला, उहो कवनो ना कवनो पार्टी के सपोर्टर बन के. जम के हाला होई. जब ढेर हाला होई त गबुदनो आ के देखे लागी. तबङ्क्षहए अद बद के कौनों ना कौनों भंइस केहू के जियका जिआन करे लागी. जिआन ना करी त ओह खेत के आरी जरूर चल जाई. खेलत आदमी में से केहू जोर से चिचिआई- अरे साला ते हूं एहीजे आ गइलस भइंस गइल चरलख बिरवाई.\nगबुदना हंस के डंटा ले के दउड़ी अउर चिचिआई -आवतानी हो-तोहरा एने नइखे चरल जात. ओकर आवाज सुनते भइंस भाग चलिहें स. ई रोज के ओकर काम रही. चरवाही में आवे वाला लोग में आईए बीए पढ़ल से लेके अंगूठा छाप तक सभे रही. उमिरो में आठ-नौ बरिस के गबुदना से लेके सतर बरीस के टीकाधारी बाबा तक. जनावरो में केहू के एगो भइंस त कोई के दुगो. ओकरा साथे पाड़ी. गबुदना के चरवाही से रिश्ता ओकरा पाड़ी के कारण रहे. जब ऊ आठ बरिस के रहे त कतहीं से पाड़ी ले आके ओकर माई ओकरा के देले रहे. खइला बिना टूटल रहे. पहिले त आठ-दस दिन तक बकरी अस बांध के दुआरी भिरी चरवलख. बाद में तनीएसा टुकटुकाइल त उहो चरवाही में ले जाए के जिद करे लागल.\nओकर माई हमरा घरे गोबर-गोंइठा करत रहे. एक दिन आके हमरा माई से कहलक कि देखीं मलकिनी हमार लइका नादान बा- चरवाही में जाए के जिद करता. तनी कहदेम कि बबुआन लोग मारी मत. ओकरा बाद से ऊ आपन पाड़ी लेके चरवाही में आवे लागल. ओह घरी हमहूं मैटरिक के इंतिहान देके गांवही रहीं. कभी-कभार चरवाहियो में जात रही. गबुदना बधारी में हमेशा अपना पाड़ी के साथ ही रही. जब कोई हंसी कि जवरे काहे घूमतारे रे! त कही कि एकरा के कवनो भइंस मारी त तू बचइबऽ. हमरा कालेज में नाम लिखाए तक निकहा दिन बीत गइल.\nचरवहिओ के एगो अलगे दुनिया रहे. हमेशा दु गो दल रही. एगो बुढ़वा दल एगो नएका दल. दुनो दल के बातो करे के अलगे-अलगे मसाला रही. बुढ़वा दल बतियाई कि केकरा लइका के मेहरारू अपना सास जोरे झगड़ा करतिया. केकर लइका कतना मनीआर्डर भेजता. ब्लॉक के साहेब घूसहा बा कि ना. कोर्ट कचहरी के किस्सा.\nनयका दल में कवना बरात में कइसन नाच रहे. सबसे बढिय़ा जोकर कवना नाच के बा. शहर से कोई जाई त सिनेमा के बात पर बहस होई फेर ताश पटकाई. गबुदनो नएके दल में रही. देखते-देखते कब चार साल गुजर गइल ई पाता ना चलल.\nहम बीएसी फाइनल के इंतिहान देबे के रहीं. ओह पाड़ी के चरावत गबुदना के चार बरिस हो गइल रहे. कतना लोग के पाड़ी त तीने बरिस पोसला प बाचा दे देली स बाकिर गबुदना के पाड़ी अबहीं पाडि़ए रहे. एक दिन गबुदना दुआर प एकदम कूदत आइल. हम पूछतीं एकरा पहिलहीं जोर-जोर से बोले लागल -भइया हो हमार पडिय़ा आज भंइस हो गइल. गोरेआ बाबा अब ओकरा के बाचा दिहें. माई कहतिया कि अब हमार भाग उजियार हो जाई. हमरा मुंह से निकल गइल- तब हमरो के फेनुस खिअईबे नू! तोहरा के त खिअइबे करब, दू सांझ के फेनुस चरवहियो में सब कोई के ले जाके बांटब. गुड़ वाला ना बगबग उजर चीनी वाला. ई कहे में ओकर आंख के चमक देखते बनत रहे.\nगबुदना चार भाई ह. ओकर बाबू हमरा घरे हरवाह रहन. बड़का भाई गांंवे ना रहे पटना में रेकसा चलावेला. ओकरा से छोटका हमरे गोतिया में हरवाही करेला. मेहरारू आवते ऊ माई बाबू से अलगा हो गइल. ई भाइन में तीसर ह. चउथा अबहीं पांच-छव बरिस के बा. ओकर बाबू के दामा हो गइल बा हमेशा हांफते रहेलन.\nजब हम गांवे से पटना पढ़े आवे लागब त गबुदना हमार सामान लेके बस धरावे पीरो आई. जाए लागी त कबहीं आठ आना त कबहीं एक रोपेया ओकरा के धरा देब. संकरात के मेला अबहूंओ लागेला बचरी फाल प. तेलहा जिलेबी, लाई तिलकुट खूब बिकाला. एगो दूगो घुघुरो घांटी के दोकान रहेला. पिछिला बार पटना आवे लागल रहीं त गबुदना रहता में बोलल-ए भइया एगो बात पूछीं. हम गरदन हिलइनी त पूछलक- तोहरा भूअरी भंइसिया के गरदन में जवन बान्हल बा तवन कतना के होई. हम कहनी कि ऊ त चोटी ह रे, काहे के! हंं बताव ना, कतना के ह! हम कहनी होई पांच-सात रूपिया के . जवाब सुन के ऊ चुप लगा गइल. बस में चढ़ा के चले लागल त हमरा भिरी खुदरा पइसा ना रहे. देखनी की टुकुर-टुकुर ताकत रहे. बगली में हाथ डलनी त दू रूपिया निकलल. हम दू के नोट ओकरा के थमा देनी. मिलला के बाद ऊ उछलत-कूदत चल गइल. संकरात बाद जब गांवे अइनी अउर चरवाही में गइनी त गबुदना के चरचा रहे. एकदम हमरे भुअरी भंइस के जस ओकरो पाड़ी के चोटी बान्हल रहे. भादो में दू-तीन बरिस से गबुदना के इहां खरची ओरा जात रहे. जब ओकरा पडिय़ा के बाचा देवे में दू-तीन महीना देरी रहे, दू दिन से घास सूंघते ना रहे. पीरा मियां से ओझाई करइलख. केहू कहल कि दू-तीन दिन भूसा खिआव, पाव भर करू तेल दे दे त ठीक हो जाई. बूनी पानी के दिन में गवतो के बड़ा दिकदारी रहे. ओकर माई आके बीस रूपिया के भूसा कीन के ले गइल एक मोटरी उधार. ई कहके कि दू महीना बाद जब बाचा दिही त रूपिया दे जाई.\nगबुदना के भंइस जब बंसा तुरलक तब हमरा घरे खुसुर-फुसुर होखे लागल. बड़की भउजी माई से कहली कि गबुदना के पडिय़ा के दाम क के दुआर पर मंगा लेबे के काम बा. माई पूछली कि अपने ह का! तब भउजी असली बात बतइली. कहली कि उनका नइहर के कुछ रूपिया रहे. कुछ एहिजा मुंह देखवनी मिलल रहे. उनकर भइया आइल रहन त उहे ई पाड़ी किन के गबुदना के माई के बटइया पर दे देले रहन.\nई बात सुन के घरे सभे बड़ा खुश भइल. बाबूजी जब अंगना खाए अइले त पूछले कि कइसे देल बा. भउजी केंवाड़ी के ओटा से कहली कि दाम काढ़ के अधिया प-बाबूजी पूछले-कतना के लेल ह-भउजी कहली-एगारह सौ के. जब हमार छोटका भाई सुनलस कि गबुदना के पडिय़ा आपने ह त सुन के खुशी से उछले लागल. रोज बाबूजी अउर भइया से जिद करे लागल कि जलदी ले आव जा. बाबूजी कहले कि दू चार दिन उहो खालसन तब आई. छोटका भउजी भिरी चल गइल. लागल ठुनुके-पहिला फेनुस हमनिए के खाइब जा. भउजी माई से कहली कि बबुआजी जिद कर तानी त काहे नईखीं जा ले आवत. ओकरा आपना खाए के ठीके नइखे, बाचा दिही त गुड़ तेल ऊ कहां से ले आई. फेर जादे दूध उतारी त दामो ढेर होई. आमाजी बाबूजी से कहीं ना-\nमाइओ के बतिया नीमन लागल. माई बाबूजी के समझइली. बाबूजी आ भइया दाम करेके राजी हो गइले. गबुदना के माई के बोलावल गइल. ऊ आवते कहलख कि रउए सभे के नू धन ह. दामो रउए सभे के नू करेके बा. बाकी बाचा दे देबे दिहीं. गबुदना बड़ा नेह लगा के पोसले बा ओकरा के. फेनुस के उहो आस लगइले बा. हमार छोटका भाई ओहिजे खाड़ा रहे. बाबूजी से ना-ना करके जिद करे लागल. पाता ना काहे ओह घरी हमरा अपना छोटका भाई के सुभाव तनिको ना बढिय़ा लागल. बाबूजी कहले, भंइस आवे द-हमरा बेटा के मन बा. का भइल बा गबुदना एहिजे आके फेनुस खा लिही. गबुदना के माई चुप लगा गइल.\nथोड़े देर बाद हमरा गोतिया के बाबा आ गइले. बाबूजी उनका के लेके अकेले में कुछ-कुछ बतिअइले. कुछ देर बाद टोला में के अवरू चार-पांच आदमी जुट गइले जा. छोटका भाई जा के गबुदना के बाबू के बोला ले आइल. दाम होखे लागल.\nबाबा कहले कि भंइस के दाम पैंतीस सौ भइल. गबुदना के बाबू कहले-मालिक बहुते कम होता. राउर धन छव हजार से कम के नइखे. बाबा खिसिया के कहले कि त ते ही राख ले छव हजार में. एह प ओकर बाबू चुप हो गइले. हमार बाबूजी ओकरा बाद कहले कि चल चार हजार भइल. अब कुछ नइखे नू कहे के. हमरा के लोग कहल कि बबुआ हिसाब क द. चार हजार में से एगारह सौ निकाल द त बांचल उन्तीस सौ. फेर ओकर आधा. दू साल पहिले ओकर माई भादो में दू मन चाउर ले गइल रहे. डेढ़ा के हिसाब से तीन मन भइल. पिछलो साल एक मन चाउर ले गइल रहे. टोला भर में हमार बाबूजी उदार गिनाले. चाउर के भाव ओह घरी एक सौ पन्दरह रुपिया मन चलत रहे. जोर से कह ले- सइए रुपिया मन जोडि़हे. कुल मिला के एक दू कलम अउर हिसाब निकल गइल. साढ़े चउदह सौ हिसाब भइल. छव सौ रुपिया हमरा घर के चाउर के बकाया जोड़ाइल. बाकी बाचल साढ़े आठ सौ. बाबूजी रुपिया निकाल के देवे लगले त पता ना कहंवा से पूरा टोला जुट गइल. केहू के गेहूंं के त केहू के दोकानी में के समान के त, देखते देखते चार सौ रुपिया अउर बंटा गइल. जब साढ़े चार सौ बांचल त गबुदना के बाबू कहले कि जब पगहा धरब त रुपिया गबुदना के हाथ में दे देब. भंइस ले आवे खातिर हम, हमार छोटका भाई, बाबूजी, गोतिया में के बाबा सभे गइल. ओकरा दुआरी पर गइनी जा त गबुदना बांस के पतई तुर के लेके आइल. अपना दुआरी पर अतना भीड़ देख के हड़बड़ा गइल. हमरा भिरी आके पूछलख कि भइया अतना आदमी काहे खातिर आइल बाडज़ा. हमरा मुंह से कुछुओ न निकलल. ऊ जोर-जोर से पूछे लागल-बोला ना भइया- बोला ना. हमार छोटका भाई कहलक-तोर पडिय़ा ले जाए. केहू हमार पडिय़ा काहे ले जाई, हम ना ले जाए देब. ई कहके ऊ दउड़ के अपना बाबू भिरी चल गइल. ई लोग पडिय़ा ले जाए आइल बाड़े रोक ना बाबू. ई त हमार हिय नू कहके भोंकार पार के रोए लागल.\nना बबुआ ई तोहार ना ह- ई त मालिक के ह- पोसिया रहे. ना-ना तू त कहत रहा कि हमार ह, मत जाए द बाबू मत जाए द. ओकर रोआई सुन के ओकर बाबूओ के आंख डबडिया गइल. हमरा ओरे ताक के कहले - रउए समझाईं.\nहम समझइनी- गबूदन का तू चाहतारे कि तोहार पडिय़ा बाचा देवे त गवत बिना मर जाए-बाचा खातिर दाना चाहीं, भूसा चाहीं. जब एकरा गुड़ तेल ना मिली त कतना तकलीफ बीती. हमरा इंहा गुड़, तेल, भूसा, दाना सब बा. ले जाए दे. गबुदना चुप हो गइल. ओकर बाबू कहले- मालिक के पगहा धरा द- बाबूजी हमरा ओरे इशारा कइले. हमरा हिम्मत ना भइल. हम अपना छोटका भाई के इशारा क देनी. गबुदना एक बेर पडिय़ा के देखलख. फेर पगहा खोले लागल. हम अपना भाई के हाथ में साढ़े चार सौ रुपिया थमा देनी. गबुदना पगहा धरा देलस आ हमार भाई गबुदना के रुपिया. ऊ रुपियाअइसे मुट्ठी में दबइलस कि नया नोट चमोरा-ममोरा गइल. हमनी के ओकर पडिय़ा लेके घरे आवत रहीं जा. ऊ दउड़ल-दउड़ल आइल. ओकरा हाथ में दुगो करिया गुडिय़ा रहे. हमरा हाथ में दे के कहलक- भइया जब पडिय़ा होई त दूनो के बान्ह दी ह. नजर ना लागी. फेर बिना पडिय़ा ओरे तकले मुड़ी गाड़ के भाग गइल.\nहमरा दुआर पर बन्हइला के एके घंटा बाद गबुदना के पडिय़ा बाचा देलख पाड़ी. सांझी खानी फेनुस फराइल अपना टोला में बंटाइल. जब हमरा खाए खातिर फेनुस आइल त पता ना काहे हमरा गबुदना के बात बहुत इयाद आवे लागल. मन कइलख कि गबुदनो के बोला के फेनुस खिया दिहीं, फेर अपने से सवाल कइनी कि का ओकरा ई नीमन लागी. काहे दोनी हमरा फेनुस ना घोंटाइल. हमरा अपने बुद्घि प शरम आवे लागल. फिर ना जाने का मन में आइल कि फेनुस के कटोरा ले जाके ओकरा पडिय़ा के नाद में उलट देनी, ई मान के कि गबुदना फेनुस खा ली.\nसाभार: संडे इंडियन


April 2015 – Page2– Anjoria\nकहे खातिर त तुलसिए बाबा कह गइल बानी कि ठठा के हँसल आ गाल फुलावल एके साथे ना कइल जा सके. बाकिर आजु के जमाना में एह तरह के नमूना आए दिन देखे के मिले लागल बा. संगही रहि के एक दोसरा से घात करे के चलन बढ़ल जात बा.पूरा पढ़ीं…\nभन दे गन दऽ ना त दन दे हने लागब. तेजी के मापल जाव त ‘दन दे’ से तेज ‘भन दे’ होला. दन दे कहला क मतलब कि जल्दी से आ भन दे के मतलब ओकरो ले तेजी से. गन दऽ असल में गिन दऽ केउच्चारण दोस ह बाकिर गनलपूरा पढ़ीं…\nबतकुच्चन आ समाचारन में कवनो संबंध ना होखे बाकिर समाचारन से बतकुच्चन करे के मसाला मिलत रहेला. अब देखीं ना, फोने क के एगो नामी वकील अपना नामी आरोपी के जमानत दिआ दिहलें. ई नामी वकील जब सरकार में मंत्री रहलें तब ओह नामी आरोपी के सरकार का तरफ सेपूरा पढ़ीं…\nबात धरमपत्नी से बढ़ के गोत्र आ कुल खानदान पर आ गइल बा. एगो गोत के लोग दोसरा गोत के उपद्रवियन के गोतिया का बता दिहल कि सामने वाला बात के ले उड़ल आ ओकरा के अपना जाति के अपमान बतावे लागल. थोड़ देर ला हमहू चकरा गइनी कि गोत्रपूरा पढ़ीं…\nदिमाग में अगिला बतकुच्चन के ताना बानबुनत जात रहनी तबले रमचेलवा भेंटा गइल. देखते पूछलसि, ए बतकुचन, बतावऽ धरमपत्नी त होला बाकिर धरमपति काहे ना होखे. बूझ गइनी कि बाबा लस्टमानंद से कुछ सीख के आइल बा आ उनुके कहल बात पर हमरा के अजमावल चाहत बा. अब बाबा ठहरलेपूरा पढ़ीं…\nविश्व भोजपुरी सम्मेलन के बलिया ईकाई के सालाना अधिवेशन आ पाती अक्षर सम्मान समारोह बलिया के बापू भवन में 19 अप्रैल के होखे जा रहल बा. एह अधिवेशन में सगरी भोजपुरी प्रेमियन के नेवता देत समिति के अध्यक्ष विजय मिश्र आ उपाध्यक्ष डा॰ जनार्दन राय जानकारी दिहले बानी कि समितिपूरा पढ़ीं…\n– कुलदीप कुमार कहे के त कहल जाला कि जवन भासा रोजगार के मौका ना दिआ सके ओह भासा के अस्तित्व गँवे-गँवे खतम हो जाला. बाकिर ई बाति भोजपुरी प का साथे ठीक नइखे बइठत. सीधा से देखीं त अबहीं ले भोजपुरी के संवैधानिक दर्जा नइखे मिलल बाकिर एह कापूरा पढ़ीं…\n– नर्वदेश्वर पाण्डेय देहाती मनबोध मास्टर बहुत परेशान भइलें. खेत में खाड़ पाकल-फूटल फसल खड़ा रहल, कटिया खातिर मजदूर ना मिले. अरे भया! मजूर कहां से मिली? सब हजूर हो गइलन. दिल्ली-मुंबई जाके खटिहें लेकिन गांव में खटला में शरम लागी. जबसे मनरेगा आइल बा खेतिहर मजदूर मिलल मुश्किल होपूरा पढ़ीं…


बुरा जो देखन मैं चला मुझ से बुरा न कोय! – Anjoria\nभोजपुरी पंचायत के जुलाई २०१३ के अंक सामने बा आ ओकरा के पढ़त घरी प्रभाकर पाण्डेय के लिखल व्यंग्य रचना के एगो लाइन पर आँख अटक के रहि गइल कि “बुरा जो देखन मैं चला, मुझसे बुरा ना कोय”. फेर याद आ गइल कहीं पढ़ल एगो चरचा. ओह में एगो आदमी अपना गुरू से पूछत बा कि पूजा करत सिगरेट पियल जा सकेला कि ना? गुरुजी कहलन कि एकदम ना. पूजा करत घरी सगरी धेयान भगवान पर होखे के चाहीं. ऊ आदमी फेर पूछलसि कि, अच्छा सिगरेट पियत घरी भगवान के याद कइल जा सकेला कि ना? गुरुजी कहलन कि, भगवान के याद करे के कवनो समय ना होला. सूतत, उठत, जागत, कवनो काम करत भगवान के याद कइल जा सकेला. आ ई याद आवते हमरा अपना चिंता के जवाब मिल गइल.\nभोजपुरी में पत्रिका प्रकाशन होत रहेला बाकिर ठेठ भोजपुरिया पत्रिकन के कवनो भविष्य ना लउके. कबो भोजपुरी संसार पत्रिका प्रकाशित करे वाला मनोज श्रीवास्तव अब हिंदी में समेट लिहले बानी अपना के. हिंदी में प्रकाशित बाकिर भोजपुरी केन्द्रित पत्रिका “भोजपुरी पंचायत” के स्तरीय आ नियमित प्रकाशन हर बेर हमरा के चकित कर देला. कबो अँउजाइले कबो चकराइले. बाकिर फेर अपना मन के तोस दिहिलें कि चलऽ हिंदिए में सही भौजपुरी के नियमित चरचा त होखत बा.\nभोजपुरी पंचायत के एह अंक में भोजपरी रचना में प्रभाकर पाण्डेय के व्यंग्य रचना, रमाशंकर श्रीवास्तव के छिउंकी के कुछ छौंक, बतकुच्चन के एगो कड़ी, रमाशंकरे श्रीवास्तव के लिखल भोजपुरी कहानी “पाहुन”, डा॰ गोरख प्रसाद मस्ताना के लिखल भोजपुरी खंड काव्य “एकलव्य” के समीक्षा करत डा॰ भगवती प्रसाद द्विवेदी के भोजपुरी लेख, तनी बोलऽ हो मैना, गुमसाईल हवा, आ भोजपुरी भागवत के पुस्तक परिचय देत बिहार भोजपुरी अकादमी के अध्यक्ष प्रो॰ रविकान्त दुबे के लिखल भोजपुरी आलेख पढ़ के मन खुश हो गइल. बाकिर भोजपुरी साहित्यकार आ आन्दोलनकारी डा॰ अरुणेश नीरन अउर दयानाथ लाल से हिंदी में कइल साक्षात्कार, संतोष कुमार के लिखल “कबीर भोजपुरी एवं चंपारण” नाम के शोध लेख, बिहार भोजपुरी अकादमी के बढ़ते कदम गिनावत लेख, आ अंतर्राष्ट्रीय भोजपुरी महोत्सव २१ जुलाई के पटना में होखे के जानकारी हिंदी में पढ़ के मन जरूर दुखी भइल. सोचनी कि का ई रचना सब भोजपुरी में ना दिहल जा सकत रहे? जब अइसन लोग आ संस्था आपन काम आपन चर्चा हिंदी में कइल चाही त भोजपुरी के का होखी. पर तब मान लिहनी कि “भोजपुरी अचार की भाषा है हिंदी विचार की”. जब भोजपुरी साहित्यकार ई बात कहीहें त अउर का बाँची कहे ला.\nबाकिर लवटल जाव एह चरचा के मथैला पर कि बुरा जो देखन मैं चला तो मुझसे बुरा न कोय. आखिर का बात ह जे पिछला दस साल से लगातार भोजपुरी जियत अँजोरिया से कवनो भोजपुरी साहित्यकार भा आंदोलनकारी मन से ना जुड़ सकल. जरुर हमरे में कवनो कमी बा जे केहु हमरा से सट ना पावे. शुरुआत से अबले अनेके लोग जुटल बाकिर अलगा होत गइल काहे कि हमरा से जी हुजूरी ना हो पावे, झूठ मूठ के प्रशंसा ना कर पाईं, दरबार ना करीं ना चलाईं वगैरह वगैरह. भोजपुरी के बात अबहीं छोड़ दीं. बस ई बता दीं कि अँजोरिया के का होई? काहे अँजोरिया भोजपुरी साहित्यकारन का बीच लोकप्रिय ना हो पावल? शायद रउरा सलाह से कुछ फायदा हो सके.\n5 thoughts on “बुरा जो देखन मैं चला मुझ से बुरा न कोय!”\nजुलाई 8, 2013 को 11:15 अपराह्न पर\nअंजोरिया नया रुप खुबे निक लागत बीया\nजुलाई 7, 2013 को 11:07 पूर्वाह्न पर\nबुरा मति मानबि पर नीचे के लाइन के पढ़ि के हमार हँसी रुकत नइखें…रउआँ लिखतानी की ( काहे अँजोरिया भोजपुरी साहित्यकारन का बीच लोकप्रिय ना हो पावल? शायद रउरा सलाह से कुछ फायदा हो सके.) हा हा हा हा…अरे महराज..रउआँ कवने साहित्यकार लोगन के बात करतानी…खाली अच्छा लिखले से केहू साहित्यार ना हो जाला…जवले ओकरी आचरन में भोजपुरी ना झलके….अउर त हम देखतानी की अँजोरियां से केतने भोजपुरी, सशक्त, कर्मठ साहि्यार जुड़ल बाने….हमरी समझ में नइखे आवत की रउआँ कवने साहित्यकार लोगन से ए अनूठी पतरिका के जोड़ल चाहतानी….अरे महराज अँजोरियां की अँजोर में इ कथित साहित्यकारन (जवन रउरी हिसाब से साहित्याकार बा लोग) के ले आ के ए के धूमिल मत करीं…..का इहाँ जुड़ल साहित्यकार असाहित्यकार बाने…हा हा हा हा…अँजोरिया ही सही पहिचान बा भोजपुरी के, भोजपुरिया के….खाटी…जय हो ..जय हो…जय हो…\nजुलाई 7, 2013 को 11:51 पूर्वाह्न पर\nटिप्पणी ला धन्यवाद. बाकिर ई बात हँसे लायक ना होके मन के दरद रहे जवन रहि रहि के सोझा आ जाले. मानत बानी कि भोजपुरी के बहुते साहित्यकारन के आशीर्वाद आ नेह छोह अँजोरिया के मिलल बा आ हमेशा मिलत रहेला. बाकिर भोजपुरी साहित्यकारन के एगो बहुते बड़हन हिस्सा ले आजुओ अँजोरिया नइखे चहुँपल. एह बात के हम हमेशा रेघरियवले बानी कि भोजपुरी के अधिकतर साहित्यकार कंप्यूटर से भवे भसुर के नाता राखेलें. ना नियरा जाए के बा ना छुए छुआए क बा. अगर अइसन ना रहीत त आजु भोजपुरी वेबसाइटन के ई गति ना भइल रहीत. कवनो पत्र पत्रिका वेबसाइट के संपादक से पूछ लीं पता चल जाई कि नया रचना मिले में कतबा दिक्कत बा.\nहम अपना के वेबसाइटे ले सीमित राखीं तबहियों आजु भोजपुरी में चले वाला वेबसाइटन के कमी अखरे लागल बा. जे बा से अंगरेजी में भोजपुरी फिलिम आ गीत गवनई परोसे में लागल बा. गंभीर साहित्य देबे वाला आ भोजपुरी आन्दोलन से जुड़ल रहे वाला कवनो साइट नइखे लउकत.\nअँजोरिया के सुभाव से “आहत” भोजपुरी के संगठन अब आपन खबरो अँजोरिया के ना भेजसु. जबकि भोजपुरी में होखे वाला विश्व सम्मेलनन के कबो कमी ना रहेला. कई बेर हमरा दोसरा जगहा से पता लागेला कि फलाँ दिने फलाँ जगह फलाँ संगठन के सम्मेलन भइल. मानत बानी कि हमार कमजोरी बा कि हम सभा सम्मेलनन में ना जा पाईं काहे कि रोजी रोटी के सवाल हमरा के कहीं आए जाए ना देव. बाकिर केहु के खबर हम ना लगाईं, ना प्रकाशित करीं अइसन ना होखे. तब काहे एह तरह के बेवहार?\nजून 30, 2013 को 9:19 अपराह्न पर\nजब तक रउवा आ रउरा नियन लाल भोजपुरी माई के सेवा मे लागल बा तब तक भोजपुरी के कुछुवो ना बिगड़ी । मन थोर जन करीं, भोजपुरी के भविष्य उज्वल बा ।\nजुलाई 1, 2013 को 6:32 पूर्वाह्न पर\nमनोज जी, हिम्मत बढ़ावे ला धन्यवाद. बाकिर जब पाठक पाठिका आपन राय एहिजा ना देसु त मन थोर त होखबे करेला. हम त चाहिले कि हर रचना पर प्रशंसा आ आलोचना हर पाठक पाठिका देबे लागे जेहसे कि सभकर उत्साह बढ़ो.


प्रेम विद्रोही सीमा सिंह – Anjoria\nभोजपुरी सिनेमा के डांसिंग क्वीन सीमा सिंह के कहना ह कि उ विद्रोही कहाँ हई. ई त उनका एगो फिलिम के नाम ह “प्रेम विद्रोही”.\nसीमा सिहं एह फिलिम से बहुत उत्साहित बाड़ी काहे कि एहमें उनुकर अयटम नंबर गजब के बा. मुख्य नायक रविकिशन के एह फिलिम में सीमा के आयटम नंबर प बहुते मेहनत कइल गइल बा. आ सीमा त अपना हर डांस आयटम मे जान लगाइए देली.\nफिलिम “प्रेम विद्रेही” के अधिका हिस्सा के यूपी में करावल गइल बा.


April 2020 – टटका खबर\nएहसे पहिले कि कवनो सरकार के कारिन्दा अपना मलकिनी का हुकुम पर हमरा खिलाफ पुलिसिया भा कानूनी कार्रवाई करे के सोचे हम बता दीहल चाहत बानी कि एह साइट पर के कवनो खबर साँच ना होखे. कवनो खबर के कवनो आधार ना होखे. हमरा इचिको मालूम नइखे कि एंटोनियो माइनो केकर नाम ह आ ऊ\nशिवसेना के सरकार वाला महाराष्ट्र में मुम्बई से चंद घंटा के दूरी पर एगो कस्बा पालघर में जूना अखाड़ा के दू गो साधुवन आ उनुका गाड़ी के ड्राइवर के शांतिदूतन के भीड़ पुलिस का सोझा मार मार के मुआ दिहलसि. एक तरह से कहीं त पुलिस वाला आह लोगन के घर का भितरी से बाहर\nतबलीगी जमातियन का चलते पूरा देश त्राहिमाम कइले बा. अकेले यूपी में डेढ़ हजार से बेसी जमाती चिन्हाइल बाड़ें जवनन में से साढ़े बारह हजार से बेसी जमातियन के कोरोना छूताह होखे का अनेसा का चलते क्वेरेन्टाइन कइल गइल बा. आजु मंगल के दुपहरिया ले यूपी में कोरोना छुआइल 314 गो मरीज मिल चुकल बाड़ें\nउपेंद्र फिल्म्स के बैनर तले बने जात भोजपुरी फिलिम ‘पारो’ के शूटिंग 15 अप्रैल से बिहार के सिवान जिला में होखे वाला रहुवे. अब एह शेड्यूल में बदलाव कइला के जानकारी फिलिम के हीरो स्टाइलिस स्टार यश कुमार दिहले बाड़न. कहलन कि कोरोना से बचे ला सभका लॉकडाउन माने के चाहीं. आ हमनी कलाकारो एह\nउत्तराखंड के पुलिस महानिदेशक अनिल रतूड़ी कड़ाई से कहले रहलें कि तमात के मरकज में शामिल हो के लवटल लोग अपने से सोझा आ जाव ना त बाद में ओह लोग के मालूम हो जाई कि सरकार कइसे ओह लोग से निबटी. कहलन कि एह लोग पर जान मारे के कोशिश के मुकदमा कइल जाई\nदिल्ली के निजामुद्दीन इलाका में तबलीगी जमात के मरकज देश भर में कोरोना पसारे के जरिया साबित हो गइल बा. एह जमात में शामिल भइल मुसलमानन में कोरोना बीमारी तेजी से पसरे लागल बा आ लोग के मौत के सिलसिला अचानक तेज हो गइल बा. तबलीगी जमात के अमीर मौलाना साद अबहियों फरार बा आ\nहर साल श्रीरामनवमी का मौका पर हिन्दू मंदिर जा के श्रीरामजन्मोत्सव मनावत आइल बाड़ें. बाकिर अबकी कोरोना का चलते देश में ल़ॉकडाउन लगा दीहल गइल बा. एह हालात में बाहर निकल के मंदिरन में सामूहिक आयोजन ना कइल जा सकी. श्रीराम जन्मभूमि तीर्थक्षेत्र न्यास के अध्यक्ष महंत नृत्यगोपाल दास रामभक्तों से निहोरा कइले बानी कि\nकोरोना संकट का चलते आम आदमी के राहत देबे ला रिजर्व बैंक कहले रहुवे कि बैंक के कर्ज अदायगी में तीन महीना ले छूट दिहल जाई. ओकरा ला बैंक कर्जदारन के परेशान ना करी आ नाही ओह लोग के क्रेडिट साख खराब कइल जाई. सरकारी बैंक त पहिलहीं एकर एलान क दिहले रहुवें. बाकिर आजु\nदिल्ली के निजामुद्दीन इलाका के एगो तबलीगी मरकज में हजारन मुसलमानन के शामिल भइला का बाद कई जने के कोरोना ध लिहले बा. सरकार आ प्रशासन के मनाही का बावजूद तबलीगी जमात ई मजमा जुटवले रहुवे. मामिला सामने अइला का बाद एह मजमा में शामिल अनेके लोगन के कोरोना का चपेट में अइला के खबर